“Ислом давлати” Кобулдаги сикхлар ибодатхонасига ҳужумни зиммасига олди\n05 апрел 2020, Тошкент вақти: 15:44\nСикх ибодатхонасига қилинган ҳужумдан қочаëтганлар.\n25 март куни эрта тонгда қуролланган гуруҳ Кобулдаги сикхлар ибодатхонасига ҳужум уюштирди. Ҳужум оқибатида камида тўрт одам ўлдирилди¸ улардан бирининг ëш бола экани айтилмоқда.\nАфғонистон Ички ишлар вазирлиги ҳужумчилар сони ва қайси гуруҳга мансублиги ўрганилаëтганини билдирди.\nАйни пайтда¸ жаҳондаги жангари гуруҳлар ëзишмаларини кузатиб келадиган SITE Intelligence Group Кобулдаги ҳужум учун Аамақ медиа тармоғида “Ислом давлати” масъулиятни зиммасига олганини билдирди.\nБунгача Толибон ўзининг мазкур ҳужумга алоқаси йўқлиги ҳақида баëнот берди.\nАфғонистондаги сикх жамоаси етакчиси¸ афғон парламенти депутати Нарендар Сикх Халса ибодатхонага ҳужум пайтида камида 150 ибодатчи бўлгани, уларнинг кўпчилиги аëллар ва болалар эканини билдирди.\nАфғонистонда янги сиëсий бўҳрон юзага чиқиб¸ тинчлик келишуви истиқболини савол остида қолдиргани ортидан АҚШ Кобул ҳукуматига бериб келган молиявий ëрдамини 1 миллиард долларга қисқартиргани ва ҳамкорлик кўламини қайта кўриб чиқажагини билдирди.\nХавфсизлик бўйича таҳлилчилар АҚШ ва Россия ҳарбийларининг Ироқ ва Суриядаги ҳарбий ҳужумларидан сўнг бу икки давлатдаги асосий истеҳкомлари йўқ қилинган “Ислом давлати” жангариларининг кичик-кичик гуруҳларга бўлиниб¸ Ўзбекистонга туташ Афғонистон ҳудудида тўпланаëтганини айтиб келмоқда.\nТрамп ўзига қарши импичмент терговига алоқадор разведка ходимини ишдан олди\nАҚШ президенти Дональд Трамп унинг маъмуриятига қарши импичмент суриштирувига алоқадор разведка ходимини лавозимидан бўшатди.\nСенат разведка қўмитасининг бош инспектори лавозимида ишлаган Майкл Аткинсон биринчи бўлиб АҚШ конгрессига Трамп Украинага босим ўтказгани ҳақида шикоят келиб тушганини ошкор қилган эди.\nКейинчалик жамоатчиликка ошкор қилинган шикоят туфайли Трамп Киев 2020 йилги президент сайловидаги рақиби Жо Байден ва унинг ўғлини тергов қилмаса, ёрдамни бермаслигини айтиб, таҳдид қилгани маълум бўлди.\nАйнан шу ҳолат туфайли АҚШ Намояндалар палатаси Трампга импичмент эълон қилди. Аммо республикачилар ҳукмронлик қилаётган сенат февраль ойида президентни оқлади.\nТрамп Аткинсонни ишдан бўшатгани ҳақида 3 апрель куни Сенат разведка қўмитаси раиси Адам Шифф ҳамда қўмитадаги энг юқори лавозимли республикачи Девин Нуньесга мактуб юборди.\nШифф Аткинсоннинг ишдан олинганини қоралади. Хусусан, Шифф Трампни президентнинг ножўя ҳаракатларини ошкор қилишга ҳаракат қилганлардан ўч олишда айблади.\n«Бу ҳолат мамлакатимиз ва миллий хавфсизлигимиз янада қалтис аҳволга солади», деб ёзди Шифф ўз Twitter саҳифасида.\nЕвропа парламенти депутатлари: Россия коронавирус баҳонасида санкциялар бекор қилинишига эришмоқчи\nРоссия Италияга коронавирусга қарши анжомларни етказган.\nЕвропа парламентининг бир гуруҳ аъзоси Москвани коронавирус пандемияси баҳонасида Россияга қарши жорий қилинган санкциялар бекор қилинишига эришишни кўзлаётганини таъкидлади.\n3 апрель куни ёзилган ва Озодлик танишиб чиққан мактубда Россия пандемиядан азоб чекаётган Европа давлатларига юборган ёрдам «жамоатчилик билан алоқалар кампанияси» доирасида кўрилган чора эканлиги айтилади.\nЕвропа комиссияси президенти Урсула фон дер Ляйен, Европа кенгаши президенти Шарль Мишель ҳамда Европа Иттифоқи ташқи сиёсат маҳкамаси раҳбари Жозеп Боррелларга йўлланган мактубни Европа парламентининг 19 нафар аъзоси имзолаган.\nМактуб муаллифлари пандемия туфайли Россия Федерациясига қарши санкцияларни қайта кўриб чиқмасликка чорлаган.\nАввалроқ Россия президенти Владимир Путин коронавирус туфайли Россияга қарши жорий қилинган санкцияларни музлатишни таклиф қилган эди. Хусусан, Катта йигирматалик аъзолари ўтказган видео анжуманда қатнашган Путин гуманитар нуқтаи назардан келиб чиқиб, коронавирус инфекцияси билан курашаётган давлатларга қарши санкциялар бекор қилиниши кераклигини таъкидлади.\nЕвропа парламенти аъзолари мактубида Россия Қримни аннексия қилиб олиб, Украина шарқида айирмачиларни қўллаб келгани учун жорий қилинган санкциялар «Россия ўз фуқаролари соғлиғини тегишли тарзда ҳимоя қилишига тўсқинлик қилмайди», дейилади.\nРоссия ҳукуматининг коронавирус пандемиясига қарши кураш чораларини танқид қилган шифокор қўлга олинди\n«Шифокорлар альянси» етакчиси Анастасия Васильева.\nРоссияда мухолифатчи Алексей Навальний қўллаб келаётган «Шифокорлар альянси» етакчиси Анастасия Васильева вилоят шифохоналари тайёргарлигини баҳолаш жараёни давомида ҳибсга олинган.\nАввалроқ альянс Россия бўйлаб шифохоналар аҳволини баҳолаш ҳамда уларга ёрдам кўрсатиш мақсадида мамлакат бўйлаб акция ўтказишини эълон қилган эди.\nАльянс вакили Васильева Окуловка шаҳрида ҳибсга олиниб, бир кун сўроқ қилинганини билдирди.\n«Шифокорлар альянси» ходими Иван Коновалов Озодлик радиоси билан суҳбатда Васильевани маҳаллий полиция станциясига махсус белгига эга бўлмаган автомобилда олиб кетишганини айтди.\n3 март куни ўтказилган қисқа суд эшитишида Васильева карантин чораларига амал қилмасликда айбдор деб топилиб, 1600 рубль жаримага тортилган.\nAmnesty International ташкилоти Васильеванинг қўлга олинганини кескин танқид қилди. Ташкилот эълон қилган билдирувда «Россия расмийлари COVID-19 пандемиясидан кўра танқиддан кўпроқ қўрқишини ақл бовар қилмайди», дейилади.\nМарт бошида Россияда янги коронавирусни юқтирганлар сони оша бошлаганидан бери Васильева ҳукуматнинг коронавирус пандемиясига қарши кураш чораларини танқид қилиб, расмийларни вирусни юқтирганлар сонини озайтириб кўрсатишда айблаб келади.\nРоссия ва Саудия Арабистони нефть қазиб олиш кўламини камайтириш масаласида келиша олмади\nКоронавирус пандемияси жаҳон бўйлаб тарқалар экан, Россия ва Саудия Арабистон бир ойдан бери нефть қазиб олиш кўламини ўзгартириш бўйича келишувга эриша олмаяпти.\nСаудия Арабистонининг энергетика вазири Файсал бин Фарҳан ал-Сауд Россиянинг қироллик ўтган ойда нефть қазиб олиш кўламини озайтиришни кўзловчи келишувни имзолашдан бош тортгани тўғрисидаги иддаосини рад этди.\nПандемия туфайли юзага келган иқтисодий инқирозга қарши кураш доирасида Нефть экспорт қилувчи мамлакатлар ташкилоти (OPEC) ҳамда Россия каби ташкилот ҳамкорлари пастлаб кетган нефть нархларини кўтариш мақсадида ишлаб чиқариш кўламини ўзгартириш масаласини кўриб чиқмоқда.\nНефть қазиб олиш кўламини қисқартиришни кўзловчи келишув самара бериши учун уни OPEC+ гуруҳига аъзо бўлмаган давлатлар ҳам қўллаши керак бўлади.\n3 апрель куни АҚШ президенти Дональд Трамп нефть ширкатлари етакчилари билан бўлиб ўтган учрашувда АҚШ ҳукумати нефть саноатини қўллашини изҳор қилди, аммо ишлаб чиқариш кўламини ўзгартиришни ваъда қилмади\nБир баррель нефть нархи 2019 йил якунида 65 доллар бўлган бўлса, бугунга келиб нархлар 34 долларга тушиб қолди.\nЎзбекистон ичида анклав бўлган қирғиз қишлоғида озиқ-овқат муаммоси юзага келди\nБарак қишлоғига ўтувчи Оқтош чегара пункти ёпиқ қолмоқда.\nЎзбекистон ичида анклав бўлган Қирғизистонга қарашли Барак қишлоғи аҳолиси Қирғизистонда коронавирус туфайли элон қилинган фавқулодда ҳолат ортидан қишлоқда озиқ-овқат муаммоси юзага келганини билдирмоқда. Бу ҳақда Бишкекдаги “Турмуш” сайти 3 апрель куни хабар берди.\nБарак анклавида 18 оилада жами 70 одам яшайди. Қишлоқ раиси Бурканбек Аширов маҳаллий ҳокимиятга бу борада мурожаат қилган, аммо у ерда унга ун ва ёғ таъминотида муаммолар борлигини айтишган.\nАйни пайтда Қирғизистон ҳукуматининг Ўшдаги мухтор вакили ўринбосари Байиш Юсупов қишлоқ вакиллари билан ўтказилган онлайн брифингда: “Бу қишлоқ аҳолиси кўп йиллардан бери карантин шароитида яшаб келмоқда. Уларга муаммони ҳал қилишда ёрдам берамиз. Маҳаллий ҳокимиятга топшириқлар берамиз”, деб ваъда берди.\nЎш шаҳри, Қорасув ва Новқат туманлари коменданти Малик Нуритдинов ҳуқуқ-тартибот тизмлари Барак қишлоғидаги вазиятни ўрганишини билдирди.\nЎш вилоятининг Қорасув туманига қарашли Барак қишлоғи Ўзбекистон ичкарисида жойлашган. Қишлоқдан 5 километр ташқарига чиқилса Қорасув туман марказига кириб келинади. Бироқ мана шу 5 километр масофа Ўзбекистонга тегишли. Ўзбекистон бу ердан ўтишга рухсат бермагани учун Барак қишлоғи аҳолиси 2013 йилнинг 17 январидан бери Қорасувга бориб -келиш учун 600 километр масофани босиб ўтишга мажбур бўлмоқда.\nҚирғизистоннинг йирик шаҳарларида 25 мартдан бошлаб фавқулодда ҳолат вазияти эълон қилинган. Кундузи одамлар ва автомашиналарнинг ҳаракатлари чекланган, соат 20.00дан 7.00гача комендантлик соати жорий этилган.\nСўнгги маълумотга қараганда, Қирғизистонда коронавирусга чалинганлар сони 130 нафарга етди. Беморлардан беш киши соғайди.\nКоронавирус пандемияси боис Мексика машҳур Корона пивоси ишлаб чиқаришни тўхтатди\nGroup Modelo эгалик қилувчи машҳур Corona/Корона пивоси.\nКоронавируснинг Мексикада ҳам тарқаб бораëтгани ортидан мамлакатнинг дунëга машҳур Корона (Corona) пивоси ишлаб чиқариш вақтинча тўхтатилди. Бу ҳақда мазкур брендга эгалик қилувчи Grupo Modelo маълум қилди.\nИшлаб чиқарувчи изоҳича¸ Мексика ҳукумати Корона пивоси ишлаб чиқариш иқтисоднинг ўта муҳим қисми бўлмагани учун¸ уни карантин пайтида тўхтатишни буюрган.\nКорона пивоси ишлаб чиқариш 5 апрелдан тўхтатилади. Завод ўз ходимларининг 75 фоизини масофавий ишга ўтказиши¸ айни пайтда¸ омборхонада мавжуд пиволарни харидорлар уйига етказиш хизматини йўлга қўяжагини билдирди.\nБундан аввал Heineken пивосининг Мексикада ишлаб чиқарилиши ҳам тўхтатилгани хабар қилинган эди.\nДунë бўйлаб коронавирус пандемияси бошланганидан сўнг¸ айрим давлатлар¸ хусусан¸ АҚШнинг баъзи штатларида вирус номи билан уйқашлиги боис (coronavirus - corona beer)¸ Корона пивосини бойкот қилиш кузатилган эди.\nСўнгги хабарларга қараганда¸ Мексикада коронавирусга чалинганлар сони 1500 дан¸ ўлганлар эса¸ 50 нафардан ошди.\nҚирғизистонда коронавирусдан биринчи ўлим ҳолати қайд этилди, беморлар сони 130га етди\nҚирғизистонда коронавирусга чалинганлар сони 130 нафарга етди.\nҚирғизистонда коронавирусдан Новқат тумани касалхонасида даволанаётган 61 ёшли бемор вафот этди. Бу ҳақда 3 апрель куни Коронавирусга қарши кураш бўйича республика штабидан маълум қилинди.\nҚирғизистон ҳукумати 3 апрелдан бошлаб карантин ва комендантлик соати тартибини бузганларга жазо чораларини кучайтирди.\nБундан буён карантин тартибини бузганларга 30-60 минг сўм (тақрибан 346 – 729 доллар), кўчага ҳужжатсиз чиққанларга 3 минг сўм ( 36,5 доллар), дори-дармон ва озиқ -овқат нархларини қимматлатганларга 10-28 минг сўм (тақрибан 121 -340 доллар),ёлғон маълумот тарқатганларга 5,5-17 минг сўм (тақрибан 67-207 доллар) жарима солинади.\nФилиппин президенти карантинни бузганларни отиб ўлдиришга буйруқ берди\nРодриго Дутерте популистик баёнотлари ва аҳлоқсиз ҳазиллари билан танилган.\nФилиппин президенти Родриго Дутерте армия ва полицияга мамлакатдаги фавқулодда ҳолат режимини бузган ҳар қандай одамни отиб ташлаш тўғрисида буйруқ берди.\n“Улар муаммо туғдириш ўрнига қабрга кирадилар”, деди Дутерте.\nПойтахт Манилада ва бошқа шаҳарларда жорий этилган карантин ва комендантлик соати ортидан ишсиз, пулсиз, овқатсиз ва ҳаёт кечириш учун зарур бўлган воситаларсиз қолган қашшоқларнинг стихияли норозилик намойишлари бўлиб турибди.\nРодриго Дутерте 2016 йилнинг майида президентлик лавозимини бажаришга киришганидан бери популистик баёнотлари, аҳлоқсиз ҳазиллари, минглаб наркоманларни ва наркосавдогарларни террор ва қатл қилиш кампанияси ва АҚШ шаънига лаънат айтиши билан ўзига эътиборни тортиб келмоқда.\nМасалан у икки йил олдин армияга ҳукуматга қарши бўлган исёнчи гуруҳ аъзолари бўлган аёлларни ўлдирмаслик, аксинча уларнинг андомига ўқ узишлик тўғрисида кўрсатма берган.\nФилиппинда 2600дан ортиқ одам COVID-19га чалинган. Улардан 107 нафари ўлган.\nҚирғизистоннинг ун ишлаб чиқарувчи энг йирик икки ширкати ўз ишини тўхтатди\n"Акун" ширкати Қирғизистондаги энг йирик корхоналардан бири.\nҚирғизистон пойтахти Бишкекдаги ун ишлаб чиқарувчи энг йирик “Акун” ва «Бишкекский мелькомбинат» корхоналари ун ишлаб чиқаришни тўхтатди.\nОзодлик радиоси қирғиз хизматининг хабар беришича, “Акун” ширкати ишлаб чиқариш тўхтаб қолгани учун Бишкек шаҳар комендантини айблаган.\n“Тегирмонда ун ишлаб чиқаришга ва унни омборлардан юклашга масъул бўлган ишчилар яна йўлларга ўрнатилган блок-постлардан ўтказилмади. Уларга гувоҳнома берилиши учун ҳужжатларни бир ҳафта олдин тақдим этган бўлсак-да, шу кунгача рухсатномалар берилмади”, дейилади “Акун” ширкати баёнотида.\nБироқ Бишкек коменданти ширкатнинг бу иддаосини инкор этди ва ҳужжатлар “Акун” раҳбариятининг айби билан ўз вақтида расмийлаштирилмай қолганини билдирди.\nРоссияда "ишланмайдиган кунлар" муддати 30 апрелгача узайтирилди\nПутин фавқулодда вазият режимини эълон қилмади.\nРоссия президенти Владимир Путин 2 апрель куни халққа қилган мурожаатида, 30 апрелгача бўлган муддатни ишланмайдиган кунлар, деб эълон қилди. Президент ишга чиқмаётган барча шахсларнинг ойлик маошлари сақланиб қолиши шарт, деб айтди.\nАйни пайтда Путин фавқулодда вазият режимини эълон қилмади. Аввалроқ Россиядаги айрим нашрлар президент маъмуриятидаги манбаларига таянган ҳолда, Путин карантин чораларини “оммабоп эмас” деб ҳисоблашини ва бундай чораларни қўллаш унинг рейтингни туширишини билдирганини маълум қилган эдилар.\nПутин 25 март куни халққа қилган мурожаатида коронавирус таҳдидини юмшатиш мақсадида 30 мартдан бошлаб бир ҳафтани дам олиш кунлари деб эълон қилган эди.\nСўнгги маълумотларга қараганда Россияда COVID-19дан 24 одам вафот этди. 3548 одам коронавирусга чалинди. Беморларнинг 2475 нафари Москвада.\nРоссия президенти Владимир Путин 1 апрель куни ҳукумат аъзолари билан ўтказилган видеоселектор йиғилишида мамлакатда коронавирус бўйича вазият мураккаблашаётганини айтди.\nПутиннинг айтишича, Россияда 3 миллиондан ортиқ одам коронавирус таҳдиди остидадир. Бугунги кунда 290 минг одам “ўзини яккалаш” режими остида қолмоқда.\nАҚШда коронавирус туфайли икки ҳафтада 10 миллион одам ишсиз қолди\nАҚШда коронавирусдан 4 мингдан кўпроқ одам вафот этди.\nАҚШда ишсизлик нафақаси сўраб Меҳнат вазирлигига мурожаат қилганлар сони бир ҳафтада рекорд даражага етди. Меҳнат вазирлигининг 2 апрелда маълум қилишича, ўтган ҳафтада 6 миллион 600 минг одам нафақа сўраган.\nБу бундан олдинги ҳафтада ўрнатилган рекорддан 3 миллион 600 мингга кўп. Ўшанда вазирликка 3 миллиондан кўпроқ одам мурожаат қилган эди. Икки ҳафта ичида 10 миллион америкалик ишсиз қолган.\nИшсизлик даражасининг кўпайишига коронавирус сабаб қилиб кўрсатилмоқда.АҚШ коронавирус бўйича дунёда биринчи ўринга чиқди. Бу вирусга чалинганлар сони 220 мингдан ошди Ҳар куни АҚШда коронавирус юқтирганлар сони камида 20 минг кишига кўпаймоқда. Бунинг ортидан кўп штатларда чеклов чоралари кучга кирди ва минглаб хизмат кўрсатиш муассасалари ёпилмоқда.\nАҚШда сўнгги марта ишсизлиқ нафақаси сўраб мурожаат қилиш бўйича рекорд 1982 йилда ўрнатилган эди. Ўшанда бир ҳафтада 700 минг одам Меҳнат вазирлигига мурожаат қилганди.\nАҚШ конгресси ўтган ҳафтада иқтисодиётни қўллаб-қувватлаш учун 2 триллион доллар ажратиш тўғрисидаги қонунни қабул қилди. Мазкур қонунга кўра, ўртачадан кам даромад топадиган одамларга 1000 доллардан, ҳар бир болага 500 доллардан моддий ёрдам кўрсатиш назарда тутилган.\nРоссия нефтини экспорт қилиш унинг нархидан қимматга тушмоқда\nОмскдаги нефть ишлаб чиқарувчи корхоналар.\nРоссия нефтини Сибир ғарбидан Шимолий-Ғарбий Европага ва Ўрта Ер денгизи минтақасига етказиб бериш ва экспорт бож тўлови 30 ва 31 март кунлари нефтнинг бугунги кундаги жаҳон нархидан қимматга тушган. Бу ҳақда Озодлик радиоси рус хизмати Argus агентлигига таянган ҳолда 2 апрель куни хабар берди.\nАгентлик Argus fip Ғарбий Сибир котировкасини ҳисоблаб чиққан. Бир ой ҳисоб-китоб қилинадиган мазкур котировка асосида йиллик ва қисқа муддатли шартномалар нархи белгиланади. Агентлик котировкасига кўра, 30 март куни Ғарбий Сибирдан нефть экспортининг ҳар тоннаси ишлаб чиқарувчиларга 1007 рубль зиён келтирган. 31 март куни бу кўрсаткич ҳар бир тоннага минус 1200 рубль бўлган.\nArgus ҳисоб-китобига кўра, агар ишлаб чиқарувчи Сибирда қазиладиган Urals нефтининг бир баррелини 15-16 доллардан сотганида ноль қийматга эришган бўлар эди. Бироқ жаҳон бозорида Urals 30-31 март кунлари 13 доллардан сотилган.\nBank of America таҳлилчиларининг ёзишларича, яқин уч-тўрт ой ичида нефть нархига икки омил – коронавирус туфайли нефтга бўлган талабнинг озайгани ҳамда Россия ва Саудия Арабистони ўртасидаги нарх-наво уруши кескин таъсир кўрсатади.\nТаҳлилчиларга кўра, Brent маркасидаги нефтга бўлган талаб 2020 йилда суткасига рекорд даражадаги кўрсаткич – 4,5 миллион баррелгача тушиб кетади ва бу маркадаги нефть нархи бир баррель учун 37 долларни ташкил қилади. Аммо яқин кунларда унинг нархи 20 долларгача тушиб кетиши мумкин.\nТолибон вакиллари 19 йилда биринчи марта музокара ўтказиш учун Кобулга келди\nКобул кўчаларидан биридаги манзара.\nТолибон вакиллари пойтахт Кобулда ҳукумат расмийлари билан асирларни ўзаро алмашиш масаласини муҳокама қилди.\nМамлакат Миллий Хавфсизлик кенгаши Толибоннинг уч вакили 31 март ва 1 апрель кунлари Афғонистон ҳукумати билан юзма-юз музокара ўтказганини тасдиқлади. Бироқ бу учрашувдан қандай натижаларга эришилгани ҳозирча айтилмади.\nТолибон шу кунгача Афғонистоннинг тан олинган ҳукуматини “Ғарбнинг қўғирчоғи” деб атаб, у билан музокаралар ўтказишдан бош тортиб келаётган эди. Март ойининг охирларида Афғонистон ҳукумати Толибон билан видеоконференция уюштириб, юзма-юз сўзлашишга келишиб олган.\nТолибон матбуот котиби Залмай Муҳаммад афғон ҳукумати билан асирларни алмашиш ва озод қилинганларга тиббий ёрдам кўрсатиш масаласида “техник сўзлашувлар” бўлганини маълум қилди. Унга кўра, биринчи босқичда Толибоннинг юз аъзосини эркинликка чиқариш назарда тутилган.\nЖорий ҳафта ҳукумат ва Толибон ҳаракатининг 100 нафардан маҳкумни озод қилиши кутилмоқда.\nАҚШнинг Афғонистон бўйича махсус вакили Залмай Халилзод 29 февраль куни Толибон вакиллари билан Доҳада имзолаган келишувда¸ босқичма-босқич амалга ошириладиган бу жараëнда жами 6 минг толибнинг озод этилиши айтилган.\nКелишув шартлари амалга оширилган тақдирда¸ АҚШ Афғонистондаги ўз қўшинларини келаси йил олиб чиқиш мажбуриятини олган.\nБу жараëн бошланиши арафасида БМТ Хавфсизлик кенгаши Афғонистонда урушаëтган томонларни мамлакатдаги узоқ ва қиммат урушга барҳам бериш учун бирга ишлашга чақирди.\nАҚШ разведкаси ва сенатори Хитойни коронавирусга оид асл маълумот ва рақамларни бекитаëтганликда айблади\nАҚШ Сенатининг Ташқи разведка қўмитаси аъзоси¸ республикачи Бен Сасс Хитой Коммунистик партиясини коронавируснинг бошланиши ҳақида “ахлат пропаганда” тарқатаëтганликда айблади.\n“АҚШда коронавирусдан ўлганлар сонининг Хитойдагидан ошиб кетгани ҳақидаги иддаолар сохта ва ëлғондир”¸ деди 1 апрель кунги баëнотида сенатор.\nАйни шу куни АҚШдаги Bloomberg агентлиги мамлакат разведка хизматларининг коронавирус бошланиши ва унинг Хитойдаги вазиятига оид махфий ҳисоботида ҳам айни шундай хулоса берилганини маълум қилди.\nЎтган ҳафта Оқ уйга тақдим этилган разведка ҳисоботининг матбуотга сиздирилган хулосасига кўра¸ Хитой ҳукумати коронавирус бошланиши ва унинг тарқашига оид ҳақиқий маълумотларни сир тутмоқда.\nХусусан¸ ҳисоботда мамлакатда вирусга чалинганлар ва ундан ўлганлар сонининг¸ расман тан олинганидан кўра¸ бир неча бараварга кўплиги тахмин қилинган.\n“Махфий маълумотни ошкор қилмай туриб ҳам¸ Хитой Коммунистик партиясининг ўз режимини қутқариб қолиш учун ëлғон гапиргани¸ гапираëтгани ва бундан сўнг ëлғон гапириши очиқ-ойдин кўриниб турган ҳақиқатдир!” деди Bloomberg хабарига муносабат билдирган сенатор Сасс.\nБен Сасс дунë ҳукуматлари¸ мустақил матбуот¸ Америка эпидемиологлари ва Жаҳон соғлиқни сақлаш ташкилотини коронавирус ҳақида Хитой бериб келаëтган маълумот ва “ифлос ташвиқот”ни жиддий қабул қилмасликка чақирди.\nАҚШ вице-президенти коронавирус пандемиясини тўхтатиш учун Хитой ҳукуматидан касалликка оид маълумотларни шаффоф ва очиқ қилишни сўради.\nХитой Ташқи ишлар вазирлиги 2 апрель куни асл рақамларнинг сир тутилаëтганига оид АҚШ танқидларини “асоссиз” деб рад қилди.\n2 апрель кунги сўнгги рақамларга кўра¸ АҚШ да коронавирусга чалинганлар сони 217 минг¸ ўлганлар эса¸ 5200 га яқинлашди.\nХитойда эса¸ Пекин ҳукумати берган статистикага кўра¸ вирус юқтирганлар 81 589 ¸ ўлганлар эса¸ 3318 тани ташкил этди.\nБугунга келиб 1¸5 миллиардлик аҳолига эга Хитой ҳукумати коронавирус тарқашининг назоратга олингани ва янги ҳолатларнинг кескин камайганини айтмоқда.\nКоронавирус қолган дунë¸ хусусан¸ Европа ва АҚШда кенг тарқаб¸ соғлиқни сақлаш тизимини фавқулодда оғир аҳволга солиб қўйган жорий вазиятда Хитой бу давлатларга гуманитар ëрдам¸ қолаверса¸ коронавирусга қарши кураш учун зарур тиббий анжомлар етказиб бераëтган асосий таъминотчига айланди.\nНАТО Ташқи ишлар вазирлари тарихда илк бор ўз мажлисини видеоконференция шаклида ўтказади\nЎтган ҳафта НАТО аъзолари сони 30 тага етди - Шимолий Македония ҳам ҳарбий иттифоққа қабул қилинди.\n2 апрель куни НАТОга аъзо 30 давлат Ташқи ишлар вазирлари ўз мамлакатларининг коронавирус пандемиясига қарши олиб бораëтган кураши ва жорий вазиятнинг мамлакатлар мудофаа қудратига таъсирини муҳокама қилади.\nБу учрашув НАТОнинг 70 йиллик тарихида биринчи марта видеоконференция форматида ўтказилади. Аксар давлатлар ўз қуруқлик ва ҳаво ҳудудларини ëпиб¸ ҳар қандай кўринишдаги йиғилишларни тақиқлагани ортидан дунëдаги энг қудратли ҳарбий иттифоқ ҳам ўз йиғилишини виртуал шаклга кўчиришга мажбур бўлди.\nВиртуал учрашув арафасида НАТО Бош котиби Йенс Столтенберг жорий пандемиянинг хавфсизлик таҳликасига айланиши олдини олиш ҳарбий иттифоқнинг бош мақсади эканини таъкидлади.\n2 апрель куни НАТО вазирларининг пандемия даврида Ғарб давлатларида юзага келган вазиятга оид тарқатилаëтган сохта хабарларга қаpши кураш масаласини ҳам муҳокама қилиши кутилмоқда. Йиғин арафасида Европа парламентининг бир гуруҳ депутатлари бундай дезинформация кампанияси ортида Хитой ва Россия турганини билдирди.\nНАТО виртуал йиғинида шунингдек Ироқ ва Афғонистондаги сўнгги ўзгаришлар ҳам муҳокама қилинади; унда шунингдек ўтган ҳафта НАТО аъзолигига қабул қилинган 30-давлат Шимолий Македония биринчи бор иштирок этади.\nҚозоғистон короновирус бўйича минтақада етакчилик қилмоқда. Беморлар сони 400дан ошди\nТиббиёт ходими Чимкент шаҳрига кираётганларнинг тана ҳароратини текширмоқда.\nҚозоғистон Соғлиқни сақлаш вазирлиги яна 16 одамга коронавирус юққанини маълум қилди. Улардан 7 нафари пойтахтда, 6 нафари Қарағанда вилоятида, икки нафари Атирау вилоятида ва бир нафари Шимолий Қозоғистон вилоятида.\n2 апрель эрталабки маълумотга қараганда коронавирусга чалинганлар сони 402 нафарни ташкил қилди. Сўнгги 24 соат ичида беморлар сони 54 нафарга кўпайди. Беморларнинг 191 нафари Нур-Султон, 90 нафари Олмаота турғунидир. Бошқа беморлар эса қолган 13 вилоятда аниқланган.\nНурсултон, Қарағанда ва Ақмўла вилоятларида бир нафардан, жами уч бемор вафот этди. 26 бемор тузалди.\nТрамп Эрон ва унинг иттифоқчиларини огоҳлантирди\n2020 йил 13 январда Эрон ракетаси АҚШнинг Ироқдаги Айн ал Асад базасига отилган эди.\nПрезидент Дональд Трамп Теҳронни Эрон ёки унинг иттифоқчилари Ироқдаги АҚШ базаларига ҳужум қилса, “қатъий жавоб чоралари” кўрилишидан огоҳлантирди.\n“Бизда мавжуд маълумотларга қараганда, Эрон ва у қўллаётган гуруҳлар Ироқдаги АҚШ ҳарбийларига ҳужум уюштиришни режалаштирмоқда. Агар ҳужум уюштирилса, Эрон бунинг учун жуда катта тўлов тўлайди”, деб ёзди Трамп Твиттер саҳифасида 1 апрель куни.\nАҚШ бир неча ойлардан бери Эрон томонидан қўллаб-қувватланаётган жангариларни Ироқдаги ҳарбий базаларга, шунингдек, хориж давлатларининг дипломатик миссияларига, жумладан, АҚШ элчихонасига ҳужумлар уюштирганликда айблаб келади.\nТрампнинг бу баёнотидан бир неча соат олдин Эрон олий руҳонийси оятуллоҳ Али Хоманаийнинг ҳарбий ёрдамчиси генерал Яҳё Раҳим Сафавий АҚШни Ироқда “провокацион ҳаракатларни амалга оширишдан тийилиш” тўғрисида огоҳлантирган эди.\n11 март куни Ироқдаги ҳарбий базалардан бирига қилинган ҳужум оқибатида АҚШнинг икки ва Британиянинг бир нафар ҳарбийси ҳалок бўлганди. Бу воқеа минтақадаги вазиятни кескинлаштирди.\nҲужум учун масъулиятни ҳеч ким зиммасига олмади. Ҳужум ортидан АҚШ Ироқдаги Эрон томонидан қўллаб -қувватланаётган жангарилар гуруҳи манзилларини бомбардимон қилган.\nЖаҳонда COVID-19ни юқтирганлар сони бир миллионга яқинлашди\nКоронавирусга чалинганлар сони 935 840 нафарни ташкил этди.\nБу ҳақда Жаҳон соғлиқни сақлаш ташкилоти раҳбари Тедрос Гебрейесус маълум қилди. Унга кўра, коронавирусга чалинганлар ўртасида ўлим ҳолатлари сўнгги бир ҳафтада икки баробардан кўпроққа ошган.\nКасаллик энг кўп қайд этилган давлатлар:\nКасалланганлар – 215 003 (+26 473)\nСоғайиб кетганлар – 8 878\nВафот этганлар – 5 102 (+1 049)\nОғир аҳволдаги беморлар – 5 005\nКасалланганлар – 110 574 (+4 782)\nСоғайиб кетганлар – 16 847\nВафот этганлар – 13 155 (+727)\nОғир аҳволдаги беморлар – 4 035\nКасалланганлар – 104 118 (+8 195)\nСоғайиб кетганлар – 22 647\nВафот этганлар – 9 387 (+923)\nОғир аҳволдаги беморлар – 5 872\nКасалланганлар – 81 554 (+36)\nСоғайиб кетганлар – 76 238\nВафот этганлар – 3 312 (+7)\nОғир аҳволдаги беморлар – 466\nКасалланганлар – 77 981 (+6 173)\nСоғайиб кетганлар – 18 700\nВафот этганлар – 931 (+156)\nОғир аҳволдаги беморлар – 3 408\nЎзбекистонга қўшни давлатларда:\nКасалланганлар – 380 (+37)\nСоғайиб кетганлар – 26\nВафот этганлар – 3 (+1)\nОғир аҳволдаги беморлар – 6\nКасалланганлар – 116 (+5)\nСоғайиб кетганлар – 5\nОғир аҳволдаги беморлар – 3\nҚирғизистонда коронавирусга чалинганлар сони 116 нафарга етди\nШу кунгача беморларнинг 5 нафари соғайди.\nҚирғизистонда 2 апрелда коронавирусга чалинган яна беш киши аниқланди. Бу билан мамлакатда COVID-19 беморлари сони 116 нафарга етди.\nСоғлиқни сақлаш вазирлигининг билдиришича, янги беморларнинг икки нафари Новқат туманидан, бир нафари Ўш шаҳридан, икки нафари Қизилқия шаҳридан.\nШу кунгача коронавирусга чалинган 5 одам соғайгани айтилди. Улардан 2 нафари 2 апрель куни касалхонадан чиқарилган.\nРоссияда карантин тартибини бузганларга жиноий жавобгарлик кучайтирилди\nҚизил майдонни назорат қилаётган полиция ходимлари.\nРоссия президенти Владимир Путин карантин режимини бузганлик учун жазо чораларини кучайтирди. Путин 1 апрель куни имзолаган янги қонун Жиноят Кодекси ва Маъмурий жавобгарлик Кодексларига киритилган ўзгартишлардан иборат.\nБундан буён карантинни бузган одам айби билан бошқаларнинг касалликка чалиниш таҳдиди пайдо бўлса, айбдор 500 минг рублдан 700 минг рублгача жарима тўлайди ёки 2 йилгача қамалади.\nАгар карантинни бузган одамнинг ҳаракатланиши оқибатида бир одам ўлса, жарима миқдори 2 миллион рублни ташкил қилади ёки уч йилдан беш йилгача қамоқ жазоси қўлланилади.\nАгар икки ва ундан кўп одам ўлса, айбдор етти йилгача озодликдан маҳрум қилинади.\nКарантин тартибини бузган фуқаролар 15 мингдан 40 минг рублгача, юридик шахслар эса 150 минг рублгача жарима тўлайди.\nСўнгги маълумотларга қараганда Россияда COVID-19дан 24 одам вафот этди. 2777 одам коронавирусга чалинди.\nПутин: Россияда 3 миллиондан ортиқ одам коронавирус таҳдиди остида\nПрезидент Путин айни пайтда масофавий ишлашга ўтган.\n31 март куни Озодлик Россия президенти Владимир Путин билан учрашган шифокор Денис Проценконинг коронавирусга чалингани маълум бўлгани ҳақида хабар берганди.\nМосквадаги Коммунарка касалхонаси бош врачи бўлган Денис Проценко коронавирусга чалинганлар тўғрисидаги маълумотни кундалик равишда эълон қилиб туриш билан танилди. У раҳбарлик қилаётган касалхонада коронавирусга чалинган беморлар даволанади.\n24 март куни президент Путин касалхонага келган ва Проценко билан учрашиб, суҳбатлашган эди.\nПутин матбуот котиби Дмитрий Песков Проценко коронавирусга чалингани тўғрисидаги хабар пайдо бўлиши ортидан президентни врачлар мунтазам текшириб тургани, Путиннинг саломатлиги яхши эканини билдирди.\nҚозоғистонда коронавирусдан ўлганларнинг жасади қариндошларига берилмайдиган бўлди\nСўнгги бир кун ичида Қозоғистонда яна 15 одам вирусга чалинди.\nҚозоғистон ҳукумати коронавирусдан ажал топган одамларнинг жасадларини қариндошларига топширишни тақиқлади.\nМамлакат Бош санитар врачи Айжан Есмагамбетова марҳумннинг яқинлари унинг жасадидан уч метр олис туришлари шартлигини, дафн маросимига фақат марҳумнинг энг яқин қариндошлари қатнашишини ва дафн маросимига фақат бир соат вақт ажратилишини айтди.\nБундан ташқари дафн маросими маҳаллий ҳокимият вакиллари иштирокида, хавфсизлик чораларига қатъий амал қилинган ҳолда ўтказилиши лозим. Дафннинг диний маросимини фақат бир дин хизматкори амалга оширади.\nСўнгги бир кун ичида Қозоғистонда яна 15 одам вирусга чалинди ва уларнинг сони 370 нафардан ошди. Беморларнинг асосий қисми Нур-Султон ва Олмаота турғунларидир. Коронавирус юқтирганларнинг уч нафари вафот этди. 24 бемор тузалгани айтилмоқда.\nИспанияда коронавирусга чалинганлар сони юз мингдан ошди\nИспанияда тиббиёт ходимларига миннатдорчилик билдириш акцияси 27 март куни бўлиб ўтган.\nИспанияда COVID-19га чалинганлар сони юз мингдан ошди. Бу ҳақда Reuters мамлакат Соғлиқни сақлаш вазирлигига таянган ҳолда маълум қилди.\nСўнгги 24 соат ичида бу ерда 6 мингдан кўпроқ одам вирус юқтирган. Пандемия бошланганидан бери Испанияда 8,5 мингдан кўпроқ одам вафот этди. Мамлакатда қатъий карантин чоралари жорий этилган.\nИспания коронавирусга чалинганлар сони бўйича дунёдаги учинчи давлатдир. Биринчи ўринда АҚШ. Бу ерда 190 минг одам касалланган, 4 мингдан ортиқ одам ўлган.\nИккинчи ўринда эса Италия. Мамлакатда коронавирусга чалинганлар сони 106 мингга яқинлади. 12 мингдан кўпроқ одам вафот этди. Бу коронавирусдан ўлганлар бўйича дунёдаги энг катта кўрсаткичдир.\nКоронавирус ўчоғи бўлган Хитойда 82 минг одамга вирус юққан, уч мингдан кўп одам ўлган.\nЧехия Хитойдан сотиб олган 300 минг дона тезкор тест тизимининг 80 фоизи нобоп чиқди\nХитойда ишлаб чиқарилаëтган тезкор тестлар.\nЧехия санитария-эпидемиология тизими мутасаддиларига кўра¸ коронавирусни аниқловчи тезкор тест тизими сифатида Хитойдан сотиб олинган системаларнинг 80 фоизи яроқсиз бўлиб чиққан.\nЧехия ҳукумати 54 миллион крона¸ ëки 2 миллион долларга Хитойдан 300 минг дона тезкор тест тизими сотиб олган. Амалиëтда бу тизимлар вирус юқтирганни юқтирмаган деб¸ аксинча¸ вируси йўқ одамни¸ юқтирган қилиб кўрсатган ва хатолик даражаси 80 фоизни ташкил этган.\nБу маълумотни Чехия шарқидаги Острава университети касалхонаси мутахассислари эълон қилди.\nОқибатда¸ бу тест тизимлари “ишонарли эмас”¸ деб топилган ва инфекцияни аниқлаш жараëнидан чиқарилган.\nСоғлиқни сақлаш миллий институти Хитойдан келтирилган бу тест тизимларининг¸ вирусни аниқлаш жараëнида “иккиламчи ролда” эканини билдирди.\nАйтилишича¸ тезкор тест тизимлари вирусни у юқтирилганидан 7 кунгача¸ то қонга ўтмагунча аниқлай олмайди ва шу боис “диагностик тест” бўла олмайди.\nАйни пайтда¸ коронавирусга қарши курашаëтган аксар дунë тезкор тест тизимларини Хитойдан сотиб олмоқда¸ ëки Хитой гуманитар ëрдам сифатида бераëтган шундай тестлардан фойдаланмоқда.\nЎтган ҳафта Ўзбекистонга Хитойдан 20 тонна шундай тиббий анжомлар юкланган гуманитар ëрдам юборилди ва асосан тиббиëт муассасаларига тарқатилди.\nКобул ҳукумати Толибон жангариларини қамоқдан озод қилишга ҳозирланмоқда\nҲукумат қамоғида қолаëтган 6000 нафар толибон жангарисининг озод этилиши кутилмоқда.\nАҚШ ва Толибон ўртасида эришилган келишувда кўзда тутилган маҳкумлар айирбошлаш жараëни ижросини кузатиш учун Толибон ҳаракати етакчилари Кобулга келди.\nБу чақириқдан бир неча соат ўтиб Ҳелманд вилоятида йўл четига ўрнатилган бомба портлаши оқибатида камида 8 одам нобуд бўлди.\nНю Йоркда бу ҳафта икки ўзбекистонлик коронавирусдан вафот этди\nянгиланди UZ/Коронавирус: Юқтирганлар 298. 100 мингдан ортиқ одам тиббий кузатувда, 7 беморнинг аҳволи оғир


"Улуғбек Рашитовдан зўр мураббий чиқади"\n9 ноябрь, 2021, 15:39\nТеглар:Таэквондо WTF | Улуғбек Рашитов\nТаэквондо WT бўйича Ўзбекистон чемпионати ортда қолди. Ўзбекистон Миллий олимпия қўмитаси матбуот хизмати ушбу мусобақада яна бир бор мамлакат чемпионлигини қўлга киритган истеъдодли спортчимиз Нияз Пўлатов билан суҳбатни ҳавола қиламиз:\n– Бу йилги мамлакат биринчилиги аввалгиларидан нимаси билан фарқ қилди?\n– Бу галги чемпионат кўп жиҳатлари билан эсда қоларли бўлди. Яқинда оила қурган эдим. Бу сафар баҳсларимни кузатиш учун оилам, барча яқин дўстларим ташриф буюриб, бир жамоа бўлиб ҳамма жангларда қўллаб-қувватлаб туришди. Шунинг учун мағлуб бўлишга ҳаққим йўқ эди. Кун аввалида мен уларни хурсанд қилмоқчи эдим ва якунда ўз мақсадимга етишдим. Бунинг учун уларга раҳмат.\n– Бундан кейин ҳам шу вазнда фаолиятингизни олиб борасизми?\n– Ҳа, кейинчалик ҳам -63 кг вазнда иштирок этишда давом этаман. Келаси йил олдимизда Осиё чемпионати ва ўйинлари, жаҳон чемпионати каби катта мусобақалар турибди. Ниятим терма жамоамиз сафида ушбу мусобақаларда шунчаки иштирок этиб эмас, балки олтин медаль билан ватанга қайтиб келиш.\n– Мусобақа давомида ёш жиҳатдан Сиздан кичик бўлса ҳам Олимпиада чемпиони Улуғбек Рашитовнинг Сизга секундантлик қилганига гувоҳ бўлдик. Ваҳолангки, кўпчилик ёшликдаги мураббийингиз Павел Хан ёки бошқа катта мураббийни кутган эди.\n– Павел ака терма жамоамиз бош мураббийи бўлдилар. Шу боис у кишининг жангда менга мураббийлик қилиши рақибларимга нисбатан озгина ҳурматсизлик бўлар эди. Кейин болаликдан бирга катта бўлган дўстим Улуғбек ёрдамга келди. Йиғинларда у билан бир хонада яшаймиз, бир-биримизни бир қарашда тушуна оламиз. Сўзсиз имо-ишоралар билан нима демоқчилигимизни англайдиган даражада яқинмиз. Унинг менга секундантлик қилиши катта ёрдам берди.\n– Нима деб ўйлайсиз, Улуғбекдан яхши мураббий чиқадими?\n– Ундан зўр мураббий чиқади. Соҳамизда яхши спортчи келажакда яхши тренер бўла олмайди деган гап бор. Лекин бу ҳаммага ҳам тўғри келмайди. Шу жумладан, Улуғбекка ҳам. Унинг жангда мен билан қўйган тактикаларининг кўпи ўтди. У рақиб билан қандай ишлашни жуда яхши билади.\n– Суҳбат учун раҳмат, келгуси фаолиятингизда омад тилаймиз.\n– Раҳмат, шу ўринда бир қўшимча қилмоқчиман. Биз билан бирга спортимиз ва муваффақиятларимизни халқимиз билан улашаётган ОАВга, биз учун барча шароитларни яратиб бераётган федерациямиз, МОҚ ва ҳукуматимизга алоҳида миннатдорчилик билдириб ўтмоқчиман.\nМаълумот учун, Нияз Пўлатов жорий йил бадиий гимнастика бўйича терма жамоамиз аъзоси, таниқли спортчимиз Сабина Ташкенбаева билан турмуш қурган. Ўз навбатида, биз ҳам ушбу ёш оилага бахт тилаймиз.


Сутнинг пайдо бўлиши… « Ўзбекистон Халқ Ҳаракати\nСутнинг пайдо бўлиши…\n02 June 2014 - 14:17\nДарвоқе, сизлар учун чорва ҳайвонларида ҳам ибрат бордир; сизларни уларнинг қоринларидаги нажосат ва қон ораларидан чиқувчи, (лекин) ичувчилар учун иштаҳали тоза сутдан ичирурмиз. («Наҳл» сураси, 66-оят)\nТананинг озиқланиши учун керак бўладиган асосий материаллар ҳазм қилиш тизимидаги кимёвий ўзгаришлар натижасида содир бўлади. Ҳазм қилинган моддалар ичак деворлари орқали сўрилиб, қон оқимига ўтади. Тана бўйлаб қоннинг айланиши туфайли озиқ моддалар тегишли аъзоларга етиб боради.Худди бошқа тана тўқималарига ўхшаб, сут безлари ҳам қон орқали олиб келинган озиқ моддалар билан таъминланади. Шу сабабли, қон овқатлардан озиқларни йиғишда энг муҳим ролни ўйнайди. Мана шу барча босқичлардан сўнг сут безларидан сут ажралади ва унинг озуқавий қиммати айниқса юқори бўлади.Инсон ҳайвон қорнидаги на ярим ҳазм қилинган овқатни ва на ҳайвоннинг қонини тўғридан-тўғри истеъмол қила олади. Бундан ташқари, буларни ёки уларнинг бирор таркибий қисмини тўғридан-тўғри истеъмол қилиш қаттиқ касаллик, ҳаттоки ўлимга олиб бориши мумкин. Аллоҳ ўзи яратган ўта мураккаб биологик тизимлар шарофати билан бу суюқликлардан инсон учун тоза ва соғлом овқат пайдо бўлишини таъминлайди.Чунки у қон орқали олиб ўтилувчи ҳазм қилинган овқат натижасида пайдо бўлади. Юқори озиқлантирувчилик хусусиятига эга бўлган сут шу тарзда қондан ишлаб чиқарилади. Бу қон ёки яримҳазм қилинган овқатнинг ўзини эса истеъмол қилиб бўлмайди.\nСут ҳосил бўлишининг ўзи яратилишдаги энг катта мўъжизадир. Шунга қарамай, сутнинг ҳосил бўлиши ҳақидаги бундай батафсил маълумотнинг Қуръонда қайд этилгани эса бошқа бир мўъжизадир. Кўриб турганимиздек, «Наҳл» сурасининг 66-оятида сутнинг биологик ҳосил бўлиши ҳақида берилган маълумот замонавий фан томонидан аниқланган далиллар билан жуда ҳамоҳангдир. Шу нарса аниқки, сут эмизувчиларнинг ҳазм қилиш тизимлари ҳақида тўлиқ билим талаб қилувчи бундай маълумотни Қуръон нозил қилинган пайтда одамларнинг билиши даргумон эди.\nМўжизавий қоришиқ: “Она сути”\nБиз инсонга ота-онасини (рози қилишни) буюрдик. Онаси уни заифлик устига заифлик билан (қорнида) кутариб юрди. Уни (кўкракдан) ажратиш (муддати) икки йилда (битар). (Биз инсонга буюрдикки,) «Сен Менга ва ота-онангга шукр қилгин! Қайтишлик Менинг ҳузуримгадир!» («Луқмон» сураси, 14-оят)\nФарзанд Аллоҳ берган улуғ неъматдир. Ота-она бу неъматга шукр қилишлари лозим. Шукрнинг асосийси –фарзандни неъмат берувчи зот бўлмиш Аллоҳнинг розилигини қозонтирадиган қилиб тарбиялашдир. Тарбия эса эмизишдан бошланади. Бу ишда ҳар қандай сабаб ҳам узр бўла олмайди. Ота-онанинг келишмовчиликлари, ёки она нафсини жиловлай олмаслиги туфайли мурғак гўдак зарар топмаслиги, унга Аллоҳ берган ҳақ-ҳуқуқлар поймол қилинмаслиги керак. Гўдакнинг ҳақларидан бири ва оналарнинг энг мўътабар вазифаси фарзандини икки йил эмизишликдир. Янги туғилган гўдак жисми ва руҳининг ўсишига онасининг сутидан афзал озуқа йўқ. Боланинг суяги онанинг сути билан шаклланади, шунингдек, унинг бошқа тарафлари, руҳий ривожланишига ҳам она сути зарур озиқа ҳисобланади. Ушбу озуқанинг муддати тўлиқ икки йил бўлиши керак. Бу ҳақиқатни эса бизга Қуръон ҳали ҳеч қандай илмий текшириш теҳнология ва апаратлари кашф қилинмасдан олдин, ярим ояти карима билан баён қилиб бермоқда.\nوَالْوَالِدَاتُ يُرْضِعْنَ أَوْلَادَهُنَّ حَوْلَيْنِ كَامِلَيْنِ لِمَنْ أَرَادَ أَنْ يُتِمَّ الرَّضَاعَة\nОналар болаларини тўла икки йил эмизадилар. (Бу муддат) эмизишни камолига етказишни истовчилар учундир. (“Бақара” сураси, 233-оят)\nЧақалоқни икки ёшигача она сути билан эмизиш нақадар фойдали эканига ояти каримада ҳам ишора этилмоқда. Ҳозирги теҳника ривожланган асримизда ушбу оятдаги мўъжиза илмий изланишлар орқали кашф қилинмоқда.\nОнанинг сути Аллоҳ томонидан яратилган тенгсиз бирикма бўлиб, у боланинг озиқланишга бўлган эҳтиёжини қондиради ва уни ҳар қандай инфекциялардан ҳимоя қилади. Она сутидаги озиқларнинг меъёри идеал даражада бўлиб, боланинг нозик танаси учун энг маъқул озуқа ҳисобланади. Шу билан бирга, она сути мия ҳужайраларининг ўсишини ва асаб тизимининг ривожланишини тезлаштирадиган озуқаларга ҳам жуда бой. Бугунги кун технологияси билан гўдаклар учун тайёрланган сунъий овқатлар она сутидек мўъжизавий овқатнинг ўрнини боса олмайди.Она сутининг бола учун аҳамиятли томонлари кун сайин кенг ва чуқур аниқланмоқда. Тадқиқотлар шуни кўрсатадики, она сути билан озиқланадиган чақалоқлар нафас йўллари ва ҳазм қилиш тизимларига оид инфекцияларга қарши алоҳида ҳимояланган бўлади. Бу она сутидаги антижисм (ҳимоячи модда)ларнинг инфекцияларга қарши бевосита ҳимояни таъминлаши туфайлидир. Она сутининг яна бошқа инфекцияга қарши хусусиятларидан бири шуки, у заҳарли бактериялар, вируслар ва паразитларга тўсиқ бўлувчи «нормал флора» деб аталадиган «яхши» бактериялар учун мўътадил муҳит яратиб беради. Бундан ташқари, она сутида инфекцияли касалликларга қарши иммун тизимини чиниқтирадиган ва унинг яхшироқ ишлашига имкон берадиган омиллар мавжудлиги ҳам аниқланган.\nОна сути махсус яратилганлиги боис, у чақалоқлар учун энг осон ҳазм бўладиган овқатдир. Озиқ жиҳатдан жуда бой бўлишига қарамай, у чақалоқнинг нозик ҳазм қилиш тизими томонидан осонликча ҳазм қилинади. Чақалоқ ҳазм қилиш учун унча кўп энергия сарфламаслиги сабабли, у бу энергияни бошқа тана функциялари фаолиятини тиклаш, аъзоларнинг ўсиши ва ривож-ланиши учун ишлатади. Муддатидан олдин кўзи ёриган оналарнинг сути чақалоқнинг эҳтиёжларини қондириш учун юқори даражадаги ёғ, оқсил, қанд, натрий, хлорид ва темир моддаларини ўз ичига олган бўлади. Она сути билан боқилган эрта туғилган чақалоқларда кўз функциясининг яхшироқ ривожланиши ва улар ақлий тестларни яхшироқ бажариши аниқланган. Шунингдек, улар жуда кўп бошқа устунликларга ҳам эга.\nЯнги туғилган чақалоқнинг ривожланиши учун она сутининг аҳамиятли жиҳатларидан бири шундаки, у омега-3 ёғ алфа линолеик кислоталарни ўз ичига олади. Инсон мияси ва кўзнинг тўр пардаси учун муҳим бирикма бўлиши билан бирга, она сути янги туғилган чақалоқлар нуқтаи назаридан олиб қараганда жуда катта аҳамиятга ҳам эгадир. Омега-3 ҳомиладорлик ва чақалоқликнинг дастлабки босқичлари давомида мия ва асабларнинг нормал ривожланиши учун айниқса аҳамиятлидир. Олимлар она сутини омега-3 нинг табиий ва мукаммал манбаи деб, унинг аҳамиятлигига алоҳида урғу беришади. Бундан ташқари, Бристол университети олимлари томонидан ўтказилган тадқиқот она сутининг узоқ муддатли фойдалари билан бир қаторда унинг қон босимига нисбатан ижобий таъсирга эга эканлигини ва шу сабабли юрак хуружи хавфининг камайишини кашф қилди. Тадқиқотчилар гуруҳи она сутининг ҳимоявий табиати унинг озуқавий таркибига бориб тақалади, деган хулосага келдилар. Бу тадқиқотнинг натижаларига кўра, она сути билан озиқланган чақалоқлар юрак хасталиклари билан деярли оғримайди. Она сутида узун ҳалқа политўйинмаган ёғли кислоталарнинг мавжудлиги (булар артериялар қаттиқлашувининг олдини олади) ҳамда она сути билан озиқланган чақалоқлар камроқ натрий истеъмол қилиши (бу қон босими билан боғлиқ) натижасида чақалоқнинг ортиқча cемириб кетмаслиги она сутининг юракка алоқадор касалликларнинг олдини олишдаги манфаатларидандир.\nБундан ташқари, АҚШнинг Синсинатти Болалар шифохонаси саломатлик марказида фаолият кўрсатувчи Доктор Лиза Мартин бошчилигидаги гуруҳ она сутида адипонектин деб аталадиган оқсил гормонининг юқори даражаларини топишди. Адипонектиннинг қондаги юқори даражалари юрак хуружи хавфини камайтириш билан боғлиқдир. Адипонектиннинг паст даражалари жуда семиз ҳамда юрак хуружи хавфи юқори бўлган одамларда кузатилади. Шу боис, она сути билан озиқланган чақалоқларда ўта семириб кетиш хавфи шу гормон туфайли камайиши исботланган. Шунингдек, улар она сутида ёғ моддалар алмашинувида асосий ўрин тутувчи лептин деб номланган бошқа бир гормоннинг мавжудлигини аниқлашди. Лептин танада ёғ борлиги ҳақида мияга сигнал беради, деб тахмин қилинади. Доктор Мартиннинг айтишича, чақалоқликда она сути орқали сўрилган бу гормонлар шунинг учун ҳам жуда семизлик, 2-тур диабети, инсулин қаршилиги ва юрак артерия томирлари хасталиги каби касалликларнинг пайдо бўлиш хавфини камайтиради.\nОна сутининг мўъжизавий озуқа эканлиги ҳақидаги далиллар шу билан чекланиб қолмайди. Чақалоқнинг соғлиги учун она сутининг аҳамияти чақалоқнинг ўсиш жараёнидаги маълум бир босқичларда қандай озиқ-овқат талаб қилинишига кўра ўзгариб боради. Она сутининг таркиби шу босқичларда зарур бўлган эҳтиёжларни қондириш учун янгиланади. Ҳар доим ва энг маъқул ҳароратда тайёр она сути қанд ва ёғни ўз ичига олганлиги боис, мия ривожланишида катта рол ўйнайди. Бундан ташқари ундаги калций каби элементлар чақалоқ суякларининг ривожланиши учун катта аҳамиятга эга.Сут деб аталсада, бу мўъжизавий бирикманинг аксарият қисми аслида сувдан ташкил топади. Бу жуда муҳим хосса демакдир, чунки овқатга қўшимча равишда, чақалоқлар сув шаклидаги суюқликка ҳам эҳтиёж сезишади. Сув ёки бошқа озиқ-овқатларда она сутидан устунроқ гигиена таъминланган эмас. 90% дан кам бўлмаган сувдан иборат она сути энг гигиеник тарзда боланинг сувга бўлган эҳтиёжини қондиради.Илмий изланишлар кўкрак сути билан озиқланадиган чақалоқларнинг ақлий ривожланиши бошқа чақалоқларникига нисбатан яхшироқ эканлигини тасдиқлайди. Кентукки университети эксперти Жеймс У. Андерсоннинг кўкрак сути билан озикланувчи ва сунъий озиқланувчи чақалоқлар ўртасидаги қиёсий таҳлили кўкрак сути билан озиқланадиган чақалоқларнинг ақлий ривожланиш даражаси бошқа чақалоқларга нисбатан 5 балл юқорироқ эканини исботлайди. Унинг тадқиқоти натижасида шу нарса аниқландики, она сути орқали 6 ойгача ақлга ижобий таъсир кўрсатилади ва 8 ҳафтадан кам эмизилган болаларда ақлий ривожланиш даражаси ижобий тарафга ўзгармайди.\nИнтернерт ижтимоий тармоғидан олинди


Ироқдаги тўйда содир этилган ҳужум 30 кишининг умрига зомин бўлди\n07:55 / 09.03.2017\nИроқда тўйнинг нишонланиши вақтида содир этилган иккита портлаш оқибатида 30 киши ҳалок бўлди, 26 киши жароҳат олди, деб хабар бермоқда dpa ахборот агентлиги.\nПортлаш Тикрит шаҳридан шимолга томон 20 км узоқликда жойлашган Ҳажжаж қишлоғида 8 март куни юз берган. Ироқ хавфсизлик кучлари воқеа жойини ўраб олишган. Дастлабки маълумотларга кўра, портловчи моддалар икки худкуш томонидан ҳаракатга келтирилган. Маҳаллий ОАВнинг маълум қилишича, ҳужумда 4 худкуш иштирок этган.\nҲозирча ҳеч қайси бир гуруҳ бу ҳужум учун жавобгарликни ўз зиммасига олмаган.\nИроқда ИШИД террорчилик гуруҳи фаолияти сабабли таранг вазият сақланиб қолмоқда. Жангарилар ҳужумлар ва терактлар содир этмоқдалар. Бу қўпорувчилик ҳаракатлари оқибатида борган сари тинч аҳоли кўпроқ жабр кўрмоқда.


Йодланган туз - саломатлик гарови\nЛобар 16 декабрь куни Тошкентда БМТ Болалар жамғармаси – ЮНИСЕФ томонидан Ўзбекистон Соғлиқни сақлаш ва Халқ таълими вазирликлар билан ҳамкорликда мактабларда ўтказилган “Йодланган туз – саломатлик гарови” кампанияси бошланганига бир йил тўлишига бағишланган тадбир бўлиб ўтди.\nЙод танқислиги оқибатида келиб чиқадиган касалликлар Ўзбекистон аҳолиси ўртасида ҳам кенг тарқалган. Оролбуйи минтақаси эса бу муаммоларнинг маркази бўлиб қолмоқда. Маълумотларга кўра, ўзбекистонликларнинг ҳар бештадан иккитасига йод танқислиги жиддий хавф солаётир.\nЮНИСЕФ ва Ўзбекистон вазирликлари ҳамкорлигида ўтказилган “Йодланган туз - саломатлик гарови” кампаниясига мамлакат бўйича 6 миллион бола жалб этилди.\nЭндокриология институти директори Саид Исломовнинг айтишича, йод танқислиги билан боғлиқ касалликлар, айниқса, болаларнинг жисмоний ва ақлий ривожланишига салбий таъсир кўрсатади. Касаллик паканаликка, мия ривожи, эслаб қолиш қобилияти пасайишига олиб келади. Йод танқислиги касалликлари олдини олиш мақсадида ўтказилаётган тадбирларга болаларнинг ўзларини бевосита жалб қилиш яхши самара беради.\nЮНИСЕФнинг Ўзбекистондаги вакили Бренда Виго “Йодланган туз-саломатлик гарови” кампаниясининг якуний қисми бола ҳуқуқлари конвенцияси қабул қилинганининг 15 йиллигига тўғри келганини таъкидлади.\nМутахассисларнинг билдиришича, дўконларда сотилаётган тузларнинг ҳаммаси ҳам йодланган эмас. Бу эса нафақат болаларнинг, ҳатто катталарнинг, айниқса, аёлларнинг соғлиғига жиддий салбий таъсир кўрсатяпти.\nХалқ таълими вазирлиги вакили Ҳумоюн Акбаровнинг фикрича, агар дўконларда фақат йодланган туз сотилишига эришилса, бундай тадбирларнинг ўтказилишига ҳожат ҳам қолмаган бўлар эди. “Йодланган туз-саломатлик гарови” тадбири давомида умумтаълим мактабларининг барча ўқувчилари бу борада ўзлари тадқиқот ўтказган ва етарли тушунчага эга бўлган.


ИнтерФУТБОЛ :: Миржалол Қосимов: Миллий чемпионатимиз кучайса, терма жамоаларимиз ҳам кучаяди\nМиржалол Қосимов: Миллий чемпионатимиз кучайса, терма жамоаларимиз ҳам кучаяди\nАйни пайтда “Бунёдкор” футбол клубини бошқараётган таниқли футбол мутахассиси Миржалол Қосимов миллий чемпионатимизни кучайтириш бўйича Ўзбекистон Футбол Федерацияси томонидан олиб борилаётган ислоҳотлар ҳақида ўз фикрларини билдириб ўтди.\nҚолаверса мухлислар учун ўйнаймиз. Футболчилар ҳам бўш стадионларда эмас, мухислар тўла стадионларда жонини бериб ўйнагиси келади. Миллий чемпионатимизда рақобатбардош жамоалар қолиб, шиддатли ўйинлар кўпроқ бўлса, бундан фақат футболимиз ютади.\nУшбу талаблар стадионларда барча шарт-шароитларнинг мавжуд бўлиши, футбол майдонларининг сифати яхшиланиши, ёритиш ускуналарининг белгиланган ҳолатда бўлиши каби жиҳатлардан иборат. Бу қарорлар ҳам футболимиз ривожига ҳисса қўшишига шубҳа йўқ”, - дейди Миржалол Қосимов.


МИССИОНЕРЛАРНИНГ НАЙРАНГЛАРИ — Zamaxshariy.uz\nЮқoридаги каби мисoлларни кўплаб келтириш мумкин. Аввал ислoм динида бўлиб, кейин ундан юз ўгириб кетиш динимизда муртадлик дейилади. Бундай ҳoлатларнинг вужудга келмаслиги, миссиoнерлик ҳамда пoзелитизм ҳаракатининг найрангларига алданмаслигимиз учун, аввалo, ҳар биримиз замонавий-дунёвий илмлар билан бир қаторда етарли диний илмларга ҳам эга бўлишимиз лoзим. Тиббиёт илмида: «Касални давoлагандан кўра уни oлдини oлган яхширoқдир», деган нақл бор. Шунинг учун ҳам жамиятимизда диний савoдхoнликка катта аҳамият қаратилмoқда. Бунинг асoсий тамoйили «Фикрга қарши фикр, ғoяга қарши ғoя, жаҳoлатга қарши маърифат»дир.\nPrevious Post:ҲУҚУҚБУЗАРЛИКЛАРНИНГ ОЛДИНИ ОЛАЙЛИК\nNext Post:ИЖТИМОИЙ ТАРМОҚЛАРНИНГ ЗАРАРЛИ ОҚИБАТЛАРИ


ЎзА - 18 август куни кутилаётган об-ҳаво\n17.08.2018 12:18 Чоп этиш версияси\n18 август куни кутилаётган об-ҳаво\nРеспублика Гидрометеорология марказининг хабар беришича, 18 август куни Тошкентда ҳаво бироз булутли бўлади, ёғингарчилик кутилмайди. Шарқдан секундига 3-8 метр тезликда шамол эсади. Кечаси 18-20, кундузи 34-36 даража иссиқ бўлади.\nҚорақалпоғистон Республикаси ва Хоразм вилоятида ҳаво бироз булутли бўлади, айрим жойларда ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 17-22, кундузи 32-37 даража иссиқ бўлади.\nБухоро ва Навоий вилоятларида ҳаво бироз булутли бўлади, ёғингарчилик кутилмайди. Шарқдан секундига 7-12 метр тезликда шамол эсади. Кечаси 18-23, кундузи 32-37 даража иссиқ бўлади.\nҚашқадарё ва Сурхондарё вилоятларида ҳаво бироз булутли бўлади, ёғингарчилик бўлмайди. Шарқдан секундига 7-12 метр тезликда шамол эсади. Кечаси 20-25, кундузи 34-39 даража иссиқ бўлади.\nАндижон, Наманган ва Фарғона вилоятларида ҳаво бироз булутли бўлади, айрим жойларда ўзгариб туради, ёғингарчилик бўлмайди. Шарқдан секундига 5-10 метр тезликда шамол эсади. Кечаси 17-22, кундузи 31-36 даража иссиқ бўлади.\nРеспубликамизнинг тоғли ҳудудларида ҳаво бироз булутли бўлади, айрим жойларда ўзгариб туради, баъзи туманларда қисқа муддатли ёмғир ёғиб, момақалдироқ бўлиши мумкин. Шарқдан секундига 7-12 метр тезликда шамол эсади. Кечаси 15-20, кундузи 23-28 даража иссиқ бўлади.


Расмийлар “улкан ютуқлар, мислсиз муваффақиятлар, бунинг натижасида тобора фаровонлашиб бораётган ҳаётимиз” ҳақида эртак тўқиётган бир пайтда оддий ўзбек аёлининг биргина ҳикояси соядаги ҳақиқатларни юзага чиқариш, Ўзбекистондаги бугунги ҳаётнинг аслида қандай эканини англаб етишга хизмат қиладиган жуда муҳим жиҳатларни кўрсатиб бера олади, деб ўйлаймиз.\nИсмим Гулмира. Шаҳрихон туманида яшайман. Оилада қайнонам, қайнотам, уларнинг 4 ўғли ва 3 келин яшаймиз. Келинларнинг бирортаси ишламайди.\nЎзим тиббиёт коллежида ўқиганман. Лекин иш йўқ. Қайнонам билан иш сўраб туман шифохонасига борган эдик. Қайнонамнинг дугонасининг келини ўша ерда ишлайди. У ишни суриштириб бераман деганди. Ишга киришим учун 300 доллар сўрашибди.\nБизда бунақа пул йўқ. Ҳозир битта қайноғам уйда. Қолган уч ўғил Россияда ишлайди. Шу вақтгача далада 80 сотих еримиз бор эди, дехқончилик қилардик, бодринг, қовун-тарвуз, помидор экиб сотардик, давлатга ҳам топширардик. Ўтган йили еримиз олиб қўйилди. Энди фақат Россиядан келадиган пулга қараб қолганмиз.\nБу йил қишлоғимиздаги фермер бизгаям пилла қурти берди. Биз бунга тайёр бўлмасак ҳам уйга келиб, ялиниб ташлаб кетди. Фермер қариндошимиз экан, қайнонам раъйини қайтара олмади.\nҚайнотам эса қайнонамни роса уришди. Чунки у яқинда инсульт бўлган, қўли ва оёғи ишламайди. Шифохонага ётқизишга пул йўқ. Энди менга ким қарайди, деб норози бўлди қайнотам.\nЎзим қишлоқда ўсганман, бизнинг уйдагилар ҳам қурт боқарди. Пилла берилишдан олдин қурт боқиладиган хоналар дезинфекция қилинарди.\nҚайнонамнинг қариндоши фермер эса 4 қути пилла қуртини шундай ташлаб кетаверди. Ҳовлимиз кичкина, 3 та овсин яшаймиз. Қуртларни олдин битта хонада боқдик. Уйимиздаги 1-2 та тутнинг барги билан боқиб турдик. Кейин қўшнилардаги ва маҳалладаги тут дарахтларидан барг тердик.\nАслида фермер одам бириктириб, бизга барг етказиб бериши керак эди. Шунга келишилганди. Фермер эрталаб ва кечқурун олиб келган барг жуда оз бўларди. Қурт кўп, уйимиз кичик бўлгани учун ҳаммасини 2 тагина хонада боқдик.\nҚизлик уйимда пилла боққанимизни эслайман. Бир қути қуртни 6 та хонада боқардик. Фермерга жойимиз торлигини айтсам, ҳеч ким олмаса нима қилай, деди. Аъзоларингизга беринг эди десам, даланинг ишлари-чи, шусиз ҳам бу йилги ёғингарчиликдан дабдаласи чиқиб ётибди, куч етишмаяпти, бу ёқда пилла, одамим бўлса, сизларга ялиниб юрармидим, деди.\nХуллас, қуртлар катта даҳага киргандан кейин, энг қийин пайти келганда, фермер барг ҳам олиб келмай қўйди.\n“Ҳар йили минглаб тут дарахти эксак ҳам одамлар олдин экилган тутларни қиши билан кесиб кетяпти, шунинг учун барг етишмаяпти”, деб зорланди.\n“Газ, электр бўлмаганидан кейин кесиб кетади-да, ўтин сотиб олишга одамларда пул бўлмаса, Россияда ишлайдиганлар куздан баҳоргача уйларида бўлади, уйларни иситиш керак-ку”, дедик.\n“Мен нима қилай, менга ҳам пилла қурти боқиш ортиқча иш, ўзи даламни зўрға эплаётганимда, буниям юклашади ҳар йили”, деди.\nАсосан 3 овсин ишладик, қайнонам қайнотамга қаради, қайноғамнинг қарашишга вақти бўлгани йўқ. Чунки у мардикорга чиқади, ҳар кунги овқатимизга лойиқ пул топиб келади.\nБарг кесувчимиз ҳам фермернинг қариндоши экан, унга ҳам пулини тўлайман, деб алдабди. У биздан ташқари яна учта оилага барг кесиб берарди. Тракторда юриб, кимникида қурт кўпроқ бўлса, ўшанга кўпроқ барг бериб кетарди. Бизга энг кўп – 8 боғ барг тегарди.\nБаргни фермер топади. Туманимиздаги барг тугагач, қариндошларидан, танишларидан сўраб, уларнинг уйларидаги тутларни кесиб келишаркан.\nХуллас, барг ҳам муаммо. Фермер кунига икки марта барг олиб келарди, шуни эплаб етказардик. Сийрак қилиб солардик, қуртлар ярим соатда еб ташларди. Баъзида барг йўқлигидан қуртхонага кирмасдик ҳам.\nКатта даҳада ундан ҳам қийин бўлди. Сўлиган, барги йўқ шохларни олиб келишади. Навдаларнинг баргли жойларини кесиб олиб, ўшаларни амаллаб етказиб турардик.\nКатта даҳада беш кун барг бердик. Ўша куни бизникига фермер келиб: “Кўмиб ташлайверинглар, ҳеч қаерда барг йўқ”, деди.\nКейин биз оч қуртларга даста солиб чиқдик. Ҳар куни кириб қараймиз, қуртлар осмонга қараб ётади, барг излайди. Пилла ўрашидан дарак йўқ.\nОрадан 10 кунча вақт ўтгандан кейин фермер келиб, пиллани теришни бошлашни буюрди. Биз нимани терамиз, қуртними, деб ҳайрон бўлсак-да, сўкичакларни бузишни бошладик.\nЭрталабдан кечгача тўрт қути қуртдан бор-йўғи 3 кг пилла олдик. Энг ёмони, ҳовлимизнинг бир четидан чуқур қазиб, тоғона-тоғора қуртларни ерга кўмдик. Шу пайтда уч овсин роса йиғладик…\nҚурт беришдан олдин фермер қайнонамга роса ваъдалар қилганди. 10 кг дан пахта ёғи, гуруч, макарон, бир қопдан картошка, пиёз, сабзи бераман, яна уч-тўрт кийимлик адрас бераман, деган экан. Бир нарса бергани йўқ.\nТўғри, пилла бўлмади, лекин бу бизнинг айбимиз эмас-ку? У бизга барг етказиб бермади, биз боқиб бердик, шунча вақтимиз, меҳнатимизни сарфладик.\nЎша пайтларда мен иккинчи фарзандимга ҳомиладор эдим. Пилла терганимиздан кейин бир ҳафта ўтиб фарзанд кўрдим, туғруқ роса қийин кечди. Бунга қурт боқиш пайтидаги қийинчиликлар сабаб, деб ўйладим. Чунки вақтида дам ололмадим, эртадан кечгача барг ташиб, қуртга қараб, оғир ишларни қилиб юрдим.\nМайли, ҳаммаси ортда қолди. Лекин бир ой вақтимизни сарфлаб, ҳеч нарсалик бўлмаганимиз алам қилди. Қайнонам ипак қурти боқишдан қолган озроқ ўтин билан ўзини овутяпти.\nОвсиним пилла топширадиган жойга борган экан. Ўша ерда бир кило пилла нархи 11 минг сўм экани ёзиб қўйилибди.\nҚишлоғимизда қурт боққанлар кўп бўлди, улар ҳам бизга ўхшаб қийналди. Бир кило ҳам пилла топширмаганлар бор. Аммо топширганларга ҳам бир сўм пул беришмади.\nУнда ҳар кило пиллага тўланадиган 11 минг сўмдан пулни ким олади? Фермерни кўрсам, албатта сўрайман.\ndata-title="“Улкан ютуқлар” соясидаги ҳақиқат" data-description="<em>Расмийлар "улкан ютуқлар, мислсиз муваффақиятлар, бунинг натижасида тобора фаровонлашиб бораётган ҳаётимиз" ҳақида эртак тўқиётган бир пайтда оддий ўзбек аёлининг ..." data-image="https://eltuz.com/wp-content/uploads/2016/06/rasm1559.jpg" data-url="https://eltuz.com/kundalik/196264/" data-services="facebook,odnoklassniki,twitter,telegram" data-counter="ig">\nРоссиялик бой оталар келса ҳаётимиз яхши бўладими?\nШавкат Мирзиёев иқтидорга келгач, Россиялик ўзбек миллиардерларининг мамлакатга келиб бизнес бошлаётгани кузатилмоқда. Алишер Усмонов, Искандар Маҳмудовлар ортидан яна бир ...\nҒор одамининг телевизорга қарши уруши\nАйтайлик, ғорда яшайдиган ибтидоий одам ëниқ турган телевизорни кўриб қолди. Унинг илк реакцияси қандай бўлади? Албатта, дастаси ëғоч тош ...


Шавкат Мирзиёев Эрон ташқи ишлар вазирини қабул қилди — Sof.uz\n5.04 21:52 110 Ўзбекистон\nШавкат Мирзиёев 5 апрель, душанба куни мамлакатда амалий ташриф билан бўлиб турган Эрон Ислом Республикаси ташқи ишлар вазири Муҳаммад Жавад Зарифни қабул қилди. Бу ҳақда Президент матбуот хизмати хабар берди.\nТаъкидланишича, учрашувда Ўзбекистон билан Эрон ўртасидаги сиёсий, савдо-иқтисодий, инвестициявий, транспорт-логистика ва бошқа соҳалардаги ҳамкорликнинг бугунги аҳволи ва уларни ривожлантириш истиқболлари муҳокама қилинди. Давлат раҳбари коронавирус пандемияси келтириб чиқарган мураккаб шароитларга қарамай, Ўзбекистон–Эрон муносабатлари изчил ривожланиб бораётганини қайд этди.\nВазир Муҳаммад Жавад Зариф, ўз навбатида, самимий қабул учун давлат раҳбарига миннатдорлик билдириб, Эрон президенти Ҳасан Руҳонийнинг саломи ва тилакларини етказди. Учрашувда иқтисодий ҳамкорлик масалаларига, савдо алоқаларини ривожлантириш ва янги кооперация лойиҳаларини илгари суришга алоҳида эътибор қаратилди.\nТранспорт-коммуникация соҳасидаги ҳамкорликни кенгайтириш, хусусан, Эроннинг денгиз портларидан самарали фойдаланиш ҳамда Ўзбекистон–Туркманистон–Эрон–Уммон транспорт йўлагини ривожлантириш муҳим экани таъкидланди.\nШунингдек, халқаро ва минтақавий сиёсатнинг томонларни қизиқтирган долзарб жиҳатлари, шу жумладан, минтақавий хавфсизликни таъминлаш ва Афғонистонда тинчлик жараёнини илгари суриш масалалари муҳокама қилинди. Эрон ташқи сиёсий идораси раҳбари Ўзбекистоннинг Афғонистон бўйича тинчлик музокараларига кўмаклашиш, ушбу мамлакатни минтақавий савдо-иқтисодий ҳамкорликка жалб этиш борасидаги саъй-ҳаракатларини юқори баҳолади.


Ўзбек кинопродюсери Россиядан сиëсий бошпана сўради\nKинопродюсер Мирсобир Ҳамидқориев Москва шаҳар Войковский тумани ИИВ бўлинмасида.\nЎзбекистонда диний экстремизмда айбланиб, қидирувга берилган тошкентлик 36 яшар кинопродюсер ва тадбиркор Мирсобир Ҳамидқориев душанба куни Россия Федерациясидан сиëсий бошпана сўради. Ҳамидқориев Ўзбекистонда шов-шувга сабаб бўлган ва тақиқлаб қўйилган "Нафс" филмига продюсерлик қилган.\nБу ҳақда унинг адвокати Илларион Васильев Озодликка билдирди.\n7 август куни Москванинг Головинская туманлараро прокуратураси Ҳамидқориевни Ўзбекистонга топширишга асос йўқлиги боис ҳибсдан озод қилганидан кейин ўзбек кинопродюсери ўз адвокатлари орқали Россиядан сиëсий бошпана сўраганлигини маълум қилди.\nРоссия полицияси Мирсобир Ҳамидқориевни жорий йилнинг 10 июл куни Ўзбекистон сўровига биноан ҳибсга олган эди.\nМосквадаги "Мемориал" инсон ҳуқуқлари маркази фаоллари Мирсобир Ҳамидқориевни олиб кетиш учун Тошкентдан махсус келган Ўзбекистон Миллий Хавфсизлик хизматининг икки нафар ходимини кинопродюсер ўтирган ҳибсхона ва унинг иши кўрилган маҳкама биносида кўришган.\nҲамидқориевнинг адвокати Озодлик билан суҳбатда, ўзларини Ўзбекистон Миллий хавфсизлик хизмати ходимлари деб таништирган икки шахс, буни тасдиқловчи ҳужжатларни кўрсатишган.\nБундан ташқари Мирсобир Ҳамидқориев иши кўрилган маҳкама биноси ëнида Ўзбекистон махсус хизмати ходимлари экани ишонилган икки нафар шахс автомобилдан туриб, махсус кузатув олиб борган.\nЎзбекистонда диний экстремизмда айбланиб, қидирувга Мирсобир Ҳамидқориевнинг адвокати Илларион Васильев бу “кузатувчиларни” шахсан кўрганини Озодлик билан суҳбатда маълум қилди.\nАдвокатнинг Озодликка айтишича, ўтган ҳафта охиридаги икки кун ичида Мирсобир Ҳамидқориевнинг тақдири қил учида турган:\n- Ҳамидқориевни экстрадиция қилиш талаби Ўзбекистондан келганидан кейин Москванинг Головинская туманлараро прокуратураси бу ишни кўриб чиқди. Жараëн асносида Ҳамидқориев Ўзбекистонга топширишга асос йўқлиги боис ҳибсдан озод қилинди. Аммо у дарҳол Войковский туман ИИБ ходимлари томонидан қайта ҳибсга олинди. Уларга кўра, гўë, Ҳамидқориевнинг миграция ҳужжатларида қонунбузарликлар мавжуд. Ўзбекистон хавфсизлик ходимларига топширилишидан даҳшатга тушган Ҳамидқориев кеча икки қўлидаги томирларни кесган. Сал кейин полиция томонидан "тушунмовчилик" бўлгани айтилиб, Ҳамидқориев озод қилинди,- дейди Озодлик билан суҳбатда Мирсобир Ҳамидқориевнинг адвокати Илларион Васильев.\n“Нафс”филми ва “Исломий жиҳод” айбловлари\nЎзбекистонда диний экстремизмда айбланиб, қидирувга берилган тошкентлик 36 яшар кинопродюсер ва тадбиркор Мирсобир Ҳамидқориев Тошкентдаги зиëли элита орасида санъат шинвандаси сифатида танилган.\nМиорсобир Ҳамидқориевни яқиндан билганлар унинг номозхон бўлганини айтишади.\nМирсобир Ҳамидқориев Ўзбекистонда тақиқлаб қўйилган “Нафс” филмига продюссерлик қилган.\nЎзбекистон махсус хизмат идораларига кўра¸ Мирсобир Ҳамидқориев ўз тарафдорлари билан “Ислом жиҳодчилари” ташкилотини яратган.\nМирсобир Ҳамидқориевнинг адвокати Илларион Васильев ўз тасарруфидаги ҳужжатларга асосланиб, кинопродюссер мамлакат ҳукмдор элитасининг “соҳибаси” билан конфликтга тушганини айтади.\n- Ҳамиодқориев Ўзбекистонда ҳозирда тақиқланган “Нафс” филмини ишлашда иштирок этган. Унинг акаси ҳам ҳозирда қамоқхонада. Ўзбек хавфсзилик хизмати Ҳамидқориев дохил 40 кишини, "экстремистик ташкилот"га алоқадорликда айблаган. Айбланганлардан бири кўп йил давомида президент Ислом Каримовнинг тўнғич қизи Гулнора Каримова билан жуда яқин алоқада бўлиб келган. Гулнора Каримова билан бу алоқа узилганидан сўнг, гуруҳ диний айбловлар нишонда қолган. Мирсобирнинг муаммолари 2010 йилда бошланди. Қуролланган номаълум кишилар ниқобларда унинг "Мир электроники" дўконига бостириб киришади ва у ердаги нарсаларни олиб кетишади. Сўнгра 24-дан 25-декабрга ўтар кечаси эр-хотин ўтирган машина ўққа тутилади. Икки соатдан сўнг Миллий Хавфсизлик ходимлари Мирсобирнинг акаси Миразизни ҳибсга олганлари маълум бўлади. Шу куни Мирсобир Ҳамидқориев ва оиласи Ўзбекистонни тарк этишга мажбур бўлишади,- дейди суҳбатдош.\nИлларион Васильевнинг Озодликка айтишича¸ Ҳамидқориев Тошкентдаги 1,5 миллион долларлик мол-мулкидан айрилган. Унга тегишли "Мир электроники" дўкони олиб қўйилган.\nЎзбекистонда продюсер Мирсобир Ҳамидқориевга 2011 йил 3 январда сиртдан жиноий иш қўзғатилган.\nМирсобир Ҳамидқориев 2011 йил 1 апрелда қидирувга берилган, 7 июнда Россия ИИВ федерал қидирув хизмати рўйхатига киритилган.\nЎзбекистон ҳуқуқ тартибот идоралари иддаосига кўра¸ Мирсобир Ҳамидқориев 2009 йил бир гуруҳ тошкентликлар билан "Ислом жиҳодчилари" террористик гуруҳини тузган.\nБу гуруҳ таркибига спортчи, санъаткор, киночилар кириб, ҳозир қочиб кетган Нурилло Саидхўжаев томонидан бошқарилгани иддао қилинади.\n"Мемориал" марказидаги ҳужжатларда гуруҳ таркибида киноактёр Фаррух Соипов, бастакор Азиз Холмуротов, мусиқачи Сурат Қосимов, кинооператор Темур Примқуловлар бўлгани ҳам иддао қилинади.\nБу маълумотларга кўра , "Ислом жиҳодчилари" диний гуруҳига алоқадорлик айби билан 40 киши ушланган.\n"Мемориал" фаоллари ўз қўлларидаги ҳужжатларга асосланиб, ушланганлардан 30 нафари 60 минг долларгача бўлган пора эвазига озодликка чиқарилгани ва қолган 9 киши, жумладан, Ҳамидқориевнинг акаси ҳам узоқ муддатли қамоқ жазоларига ҳукм қилинганини айтишади.\nБу қама-қамалар пайтида Ҳамидқориев ва спортчи Улуғбек Шукуровлар мамлакатдан қочишга муваффақ бўлишди.


ИнтерФУТБОЛ :: Футболчи қадри ёки амалга ошган-ошмаган табрик трансфери\nФутболчи қадри ёки амалга ошган-ошмаган табрик трансфери\nИнсон қадри улуғланиши расман эътироф этиладиган йил бошланди! Савол туғилиши табиий: аввал инсон қадри улуғланмаганми? Улуғланган ва бу йилдан кейин ҳам улуғланиши шак-шубҳасиз! Йилга бундай ном берилиши эса эътибор ва эътироф жараёнида ҳар биримиз ибрат кўрсатишимиз учун ўзига хос имкониятдир. Албатта, кимдир бундан фойдаланади, бошқа биров яна фойдаланмаслиги мумкин. Аслида ҳаммаси инсоннинг ўзига боғлиқ. Янги йил арафасида айни шу хулосага монанд воқеаларни кузатдим. Кимдир ўзида йўқ имконларни ишга солиб, яқинлари, ҳамкасбларига қувонч улашди, яна биров бу каби ишлардан ўзини олиб қочди. Мана, қувонч ва ташвиш, қўллаш ва қўлламаслик оғушида янги йил ҳам қаршиланди. Яна барча ўз иши билан машғул. Ҳаёт ўз йўлида давом этаверади, жумладан, футбол ҳам!\nЙил номидан келиб чиқиб, футбол ва футболчи қадри ҳақида ўйладик, барибир. Мулоҳазаларимизни тартибга солар эканмиз, «Мальорка» ва «Барселона» ўртасидаги учрашув қолдирилмаганлиги билан боғлиқ хабарларга кўзимиз тушди. Ла Лига Хавининг илтимосини инобатга олмади. Албатта, коронавирус ва бошқа сабаблар туфайли 18 (!) нафар футболчиси хизматидан фойдаланолмаётган Хавини тушуниш мумкин. Лекин Ла Лига раҳбариятида ҳам ўйинни қолдирмаслик учун ўзига яраша сабаблар бўлса керак. Буни билмаймиз. Биз учун сабаблар қизиқ ҳам эмас. Зеро, энг муҳим жиҳат - футболчи ва бош мураббий сўзининг қадри! Фикримизча, ўйин қолдирилса, биров бунга эътироз билдирмасди. Ҳаттоки, «Мальорка» раҳбарияти ҳам буни қўллаб-қувватларди.\nКоронавирус - бутун дунёга келган «тўй». Ана, АПЛ буни тўғри тушунмоқда. Испанияда эса вазиятга муносабат сал бошқачароқ, шекилли. Майли, барчасини тўла ўрганмай туриб, бир томонлама мулоҳаза юритмайлик. Сабаб ва оқибатлар ўз йўлига. Биз учун муҳими - футболчи саломатлиги, унинг қадри. Чунки вирус ва жароҳатлар ортидан ўзини нохуш ҳис қилаётган футболчи жамоасига ёрдам беролмаётганидан баттар эзилади. Бундай вазиятда футболчини руҳан қўллаб-қувватлаш - том маънода уни қадрлаш демакдир! Шу жараён сезилмади, холос.\nЭлдор Шомуродов эса футболчи сифатида қадр нималигини тобора теранроқ англамоқда, назаримизда. У ўтган йилнинг сўнгги ўйинида отасининг кўз ўнгида гол уриб, шон-шарафга бурканди! Элдор отаси қалбини шукуҳга тўлдирди! Қадр - шу! Рим қаерда-ю, Сурхондарё ва Азамат ака қаерда?! Элдор буни юрак-юрагидан ҳис қилгани аниқ. Ўзи Элдор падари бузрукворининг Римга ташрифини ўғил сифатида бирор катта иш билан шарафлаши, қадрлаши керак эди. Ҳужумчининг энг катта иши эса - гол уриш. Шу тариқа Азамат ака ва Элдор учун гол қадр рамзига айланди. Футболчининг, ҳужумчимизнинг қадри гол билан мукофотланди, шарафланди, улуғланди!\nФутболдаги зиддият шуки, ҳужумчи агар гол уролмаса, қадрланмайди. Шу маънода футболчи вужудида доимо инсоний муносабатлар ва ўйин жараёни алоҳида-алоҳида яшайди. Ҳар икки жиҳатнинг қадри алоҳида, айни чоғда бир-бирига чамбарчас алоқадор. Зарур голни уролмаганлари оқибатида жабрланган футболчилар кўп тарихда. Мухлис ўйин томошаси вақти беихтиёр футболчи ҳам ўзи каби инсон эканлигини унутади, гоҳо мағлубият алами ичра унинг инсоний қадр-қимматини топтайди. Футболда шундай вазиятлар бўладики, баъзан юз бераётган адолатсизликни кўриб, хунобингиз ошади, минг-минглаб мухлислар қаршисида бечораҳол ва ёлғиз турган забун ўйинчига раҳмингиз келади! Афсуски, унга ёрдам беролмайсан киши. Ҳа, футбол - шафқатсиз ва мафтункор спорт. У ҳамиша ўзининг қадрланишини истайди. Футболчининг қадри эса ҳар доим ҳам улуғланавермайди, ҳар бир ўйинчи пешонасига улуғланиш ёзилмаган. Қадр-қиммат бобида ҳам қайсидир футболчининг омади чопади, бошқаси аксинча, тўп тепиб-тепиб, охирида ўзи ҳам тепилиб кетиши ҳеч гап эмас.\nЯнги йил арафасида футбол ва газетамизнинг ашаддий мухлиси Ғуломжон ака Ҳамидов қўнғироқ қилиб, Одил Аҳмедовга бағишлаб ёзган табрик шеърини трансфер қилишимизни сўради. Домлага ёрдам бериш учун икки-уч бор чоғландик, бироқ бош муҳарриримиз Аҳадхон Абдуҳамитовга бу масалани айтишга ҳеч маврид топилмади. Йил якунидаги «югур-югурлар» сабаб, Ғуломжон ака сўраган табрик трансфери биз томондан амалга оширилмади! Ғуломжон ака Ҳамидов - ташаббускор ва қатъиятли инсон, бир ишни бошладими, албатта, охирига етказади. Вазиятни тушунтирсак, домла ортиқча хафа бўлмай, дарҳол жавоб қайтарди: «Ҳечқиси йўқ, Одилнинг олдига ўзим бораман! Табрик шеърини ўз қўлим билан топшираман!» Ғуломжон ака эртаси куни ЎФА биносида Одилга футбол ҳақидаги шеърлари жамланган китобини бериб, унинг ишларига муваффақият тилади. Одил ҳам миннатдорчилик рамзи сифатида домлага, ўзини ўқитган устозига «Орзунинг шонли йўли» китобини тақдим қилди. Хуллас, мухлис ва футболчи, устоз ва шогирд бир-бирларини қадрлашди. Китобни бир кун ичида ўқиб чиққан Ғуломжон ака бизга таассуротларини ҳаяжон билан сўзлади: «Вой, вой, вой! Муҳаммаджон, буни қаранг, бир вақтлар пул қадри истеъдод қадридан баланд бўлган-а?! Одил - молодец, ҳаммасини очиқ-ойдин айтибди, муаллиф буни қойил қилиб ёзибди!»\nМуҳтарам мухлис! Инсон қадри расман эъзозланадиган, улуғланадиган йилга эндигина қадам қўйдик. Йил бошида эзгу ният қилайликки, мамлакатимизда футбол чинакамига қадрлансин. Мураббийлар ва футболчилар ҳам Суперлига ҳамда Про лига қадрига етишсин! Шундай бўлсинки, учрашувлар аввалида майдон эгалари сафида тўп сурган собиқ ва фахрий футболчилар шарафлансинлар. Ҳали ўйин бошланмай туриб, стадион сухандони уларнинг номларини мухлислар жўрлигида олқишласин! Бу каби таклиф-мулоҳазаларимиз анчагина. Мавриди билан ҳаммаси ҳақида мулоҳаза юритамиз насиб этса!


— Ҳурматли Шавкат Холметович, «Ўзбекнефтгаз» Миллий холдинг компанияси ўзининг 20 йиллик юбилейини қандай натижалар билан кутиб олмоқда? Шу тўғрида сўзлаб беринг.\n— Биз энг асосий вазифани — миллий иқтисодиётимизнинг энг йирик тармоқларидан бирини шакллантирган яхлит бир комплексга айланиш вазифасини амалга ошира олдик. Бухоро-Ҳива ва Сурхондарё минтақаларида, Устюртда янги конлар очилди. 2012 йилнинг 1 январига келиб, Ўзбекистонда 242 та углеводородлар кони очилди. Бу билан узоқ муддатли келажак учун ишончли хом ашё базасига асос солинди.\nТармоқ сейсмик разведкадан тортиб то қазиб чиқаришгача бўлган барча босқичларда, айниқса хом ашёни чуқур қайта ишлаш ва тайёр маҳсулот ишлаб чиқариш босқичларида илғор технологияларни ўзлаштиришда жуда илгарилаб кетди. Бунда шуни таъкидлаш лозимки, кўпгина объектларда Холдинг таркибига кирувчи корхоналарда ишлаб чиқарилган ускуна ва жиҳозлар ишлатилмоқда.\nБир қатор хорижий шериклар билан самарали ва фойдали муносабатлар йўлга қўйилди. Республика ҳудудида 48 та инвестицион блок ажратиб кўрсатилган. Уларнинг 18 таси бўйича чет эл компанияларига лицензиялар берилган, 2 тасида ҳамкорликда геологик-разведка ишлари олиб борилмоқда, 8 та блокда «Ўзбекнефтгаз» МХК ишламоқда. Ҳозир биз геологик-разведка ишларини олиб бориш учун потенциал инвесторларга яна 12 та блокни таклиф қилмоқдамиз.\nНефть ва газ тармоғи ISO 9001 (сифат), ISO 14001 (экология) ва OHSAS 18001 (меҳнат хавфсизлиги) халқаро стандартлари бўйича сертификатланган корхоналар сони бўйича Ўзбекистонда етакчи тамоққа айланди. Сертификатлаш жараёнидан 63 та корхона ўтказилди. 15 та корхона OHSAS 18001 сертификатига, 10 таси эса ISO 14001 сертификатига эга.\nГаз транспорти соҳасида кўп ишлар қилинди. 13 минг километрдан ортиқроқ масофага магистраль газ қувурйўллари ва 126 минг километрдан ортиқроқ узунликка эга газ тақсимлаш тармоқлари тортилди. Булар қўшни давлатларнинг газ транспорти тизимларига улунган бўлиб, табиий газ экспорти ва транзитини таъминлаб турибди. 1991 йилдан бошлаб магистраль газ қувурйўлларининг узунлиги 1,3 баравар, газ тақсимлаш тармоқлари кўлами 3 баравар ўсди. Газлаштириш даражаси 80 %дан ошди.\n— Энг муҳим ўрин тутган лойиҳалар ҳақида тўхталиб ўтсангиз.\n— 20 йил мобайнида биз минтақамизда шу вақтгача ўхшаши бўлмаган бир неча йирик объектларни қуриб битирдик. 1997 йили «Кўкдумалоқ» конида «Келлог» замонавий газ ҳайдовчи компрессор станцияси ишга туширилди. Ўша йилнинг ўзида Бухоро вилоятининг Қоровулбозор туманида Президентимиз Ислом Каримов Бухоро нефтни қайта ишлаш заводининг очилишида иштирок этдилар. МДҲ ҳудудида завод олий сифатли ёқилиғини октан сонини оширувчи қўшимчаларсиз ишлаб чиқариш имконини берувчи замонавий технологиялар асосида қурилган биринчи корхона бўлди. Бу йил унинг 15 йиллиги нишонланади.\nФарғона нефтни қайта ишлаш заводида дизель ёқилиғисини гидротозалаш қурилмалари қурилди ва каталитик реформинг қурилмасининг асбоб-ускуналари янгиланди. Бунинг натижасида корхона нефть қайта ишловининг янги замонавий поғонасига кўтарилди.\nУмуман олганда, Ўзбекистонда углеводород хом ашёсини қайта ишлашдаги тажриба ва имкониятлар сезиларли даражада ортди. Нефть-кимёвий ишлаб чиқариш билан қаторда газ-кимёвий ишлаб чиқариш ҳам ўзлаштирилди. 2001 йили Марказий Осиё минтақасида энг йирик ҳисобланган Шўртон газ-кимё комплекси қуриб битирилди. Ҳозирги кунда бу мажмуа Ўзбекистондаги энг илғор корхона ҳисобланади. Унинг негизида Синтетик суюқ ёқилғи (GTL) ишлаб чиқарувчи завод қуриш лойиҳасини рўёбга чиқариш ишлари бошлаб юборилди. Бугунги кунга келиб, лойиҳа батафсил лойиҳалаш (FEED-2) босқичида турибди, бош пудратчини саралаш ишлари олиб борилмоқда.\nБир неча йил аввал биз улкан трансмиллий лойиҳа — «Туркманистон-Ўзбекистон-Қозоғистон-Хитой» газ қувурйўлини қуриш лойиҳасига қўшилдик. 2009 йилнинг декабрь ойида тўрт давлат раҳбарлари иштирокида унинг биринчи чизиғи ишга туширилди. Икки йил ўтиб эса, 2011 йилнинг декабрида газ қувурйўлининг III «Ўзбекистон-Хитой» чизиғининг қурилиши бошлаб юборилди. Бу лойиҳа Ўзбекистон конларидан ХХР томон газ экспортини таъминлаш имконини беради.\nКомпания нефть ва газга бой минтақаларнинг геологик потенциалини ўрганиш ишларини стратегик аҳамиятга молик деб билади. Масалан, Орол денгизи акваториясининг Ўзбекистонга тегишли қисмини ўрганиш бўйича йирик лойиҳа бошлаб юборилди. Бу ҳудудда Ғарбий Орол газ конденсати кони топилди. Инвесторлар консорциуми излов бурғилашини давом эттириш ниятида бўлиб, бу лойиҳадан ижобий натижалар кутмоқдамиз.\n«ЛУКОЙЛ» ОАЖ билан ҳамкорликда Қандим конлар гуруҳидан газ қазиб олишни тезлаштириш ва Қандим газни қайта ишлаш заводини қуриш лойиҳалари амалга оширилмоқда. Биргаликдаги ҳамкорлик кўламини ҳисобга олиб, бизнинг компанияларимиз углеводородларни разведка қилиш ва қазиб чиқариш бўйича илғор технологияларни жалб қилишда катта истиқбол борлигига ишонч билдирмоқдлар. Бу тенденция Холдинг фаолиятининг барча йўналишларида кўзга ташланиб турибди.\nАтроф муҳитни асраш масалаларига катта эътибор қаратилмоқда, бу эса экологияга содиқ саноатни ривожлантиришни талаб этади. Киото протоколининг Соф ривожланиш механизми доирасидаги лойиҳалар амалга оширилмоқда. Ҳозирги кунга келиб, «Ўзбекнефтгаз» МХК томонидан газ тақсимлаш тармоқлари ва компрессор станциялари ишининг самарадорлигини табиий газ йўқолишини қисқартириш ҳисобига оширишга қаратилган 6 та лойиҳа рўйхатдан ўтказилди.\nКомпаниянинг бизнес имижини яратиш ва нуфузини ошириш устида иш олиб борган йилларимизнинг муҳим натижаларидан бири ўлароқ, Халқаро газ иттифоқи Ўзбекистонни ўзининг ҳақиқий аъзоси деб тан олди. Айнан «Ўзбекнефтгаз» МХК ушбу нуфузи баланд ташкилотда мамлакатимиз номидан вакиллик қилади.\n— Кўргазманинг Компания фаолиятидаги аҳамияти ҳақидаги ўз фикрингизни ҳамда форум иштирокчиларига тилакларингизни билдирсангиз.\n— OGUнинг нефть ва газ тармоғи ривожидаги ўрни катта. Ўтган йили биз ушбу лойиҳанинг 15 йиллигини нишонладик. 1996 йили кўргазма энди-энди ўзининг илк қадамларини қўя бошлаган эди. Ўшанда ташкилотчилар ва иштирокчилар бу лойиҳа профессионал ривожланиш учун зарур эканлигини, янгиликлар ва фикрлар алмашинуви учун, шерик ва ҳамкорлар излаб топиш учун ягона майдонча керак эканлигини англаб етдилар.\nАгар махсус «OGU-Daily» бюллетенининг бир неча йил давомида тўпланган йиғма жилдини варқлаб чиқиб, «Халқаро алоқаларни кенгайтиришда кўргазма қандай роль ўйнади?», деган анъанавий саволга берилган жавобга кўз ташласангиз, OGU доирасида орттирилган шериклар рўйхатида доимо янги компаниялар пайдо бўлиб борганлигини кўрасиз. Йил сайин «Ўзбекистон нефть ва гази» халқаро кўргазмаси ўз позицияларини мустаҳкамлаб, имкониятларини кенгайтириб борди.\nЛойиҳани уюштириш осон иш эмас. Кўргазмани очишдан олдин узоқ вақт тайёргарлик кўрилади. Ташкилий ишларнинг улкан ҳажмини ITE компанияси бажаради. Ташкилий қўмитадаги «Ўзбекнефтгаз» МХК вакиллари ҳам ўзларининг салмоқли ҳиссалари қўшадилар.\nБевосита тадбирнинг ўзи атиги уч кун давом этсада, фикримча, бу вақт йил давомидаги энг унумли ва фойдали даврлардан биридир. Кўргазма доирасида янги лойиҳалар туғилади. Шулардан бири Сиёсий тадқиқотлар маркази билан бирга ўтказиладиган анъанавий давра суҳбатидир. Унда доимо глобал ёқилғи-энергетика бозори учун аҳамиятли бўлган долзарб мавзулар муҳокама қилинади. Кўргазма ва унинг доирасида ўтказиладиган ихтисослашган форумлар, музокаралар ва ҳатто кулуарлардаги баҳс-мунозаралар, уларнинг барча-барчаси мазмунга бой тарзда, кўтарингки руҳда ўтади.\n2012 йилда OGU билан бир вақтнинг ўзида бир варакайига 8 та кўргазмани ўзида жамлаган Марказий Осиё саноат ҳафталиги ҳам ўз ишини бошлади. Шунча экспозицион майдончаларни бирлаштиришда бу биринчи таржиба, аммо, умид қиламанки, бундай бирлашиш иккала лойиҳа учун жуда фойдали бўлиб, OGU павильонларига ҳам, Industrialweek павильонларига ҳам қўшимча мутахассисларни жалб қилади.\nУшбу форумлар иштирокчилари ва ташкилотчиларига, «Ўзэкспомарказ» меҳмонларига бу ерда ўз вақтларини фаолиятлари ва профессионал ўсишлар учун фойдали ва самарали тарзда ўтказишларини тилайман. Барча шерик ва дўстларимизга Ўзбекистон нефть ва газ тармоғи учун муҳим бўлган воқеага — «Ўзбекнефтгаз» МХКнинг 20 йиллигига кўрсатган эътиборлари учун ташаккур билдираман. Ушбу муборак сана билан барча ҳамкасбларимни қутлайман!\nСўнгги ўзгартириш: 23.06.2015 20:44


“Барселона” қишда ҳужум чизиғини кучайтирмоқчи - EFFECT.UZ\n“Барселона” қишда ҳужум чизиғини кучайтирмоқчи\n. 16:39 | 07.10.2021\n“Барселона” январдаги трансферлар учун 20 миллион евро сарфлай олади. Агар кимдир клубни тарк этса, бу миқдор ошиши мумкин. Селекция бўлими ҳужум чизиғига футболчи устида ишламоқда.\n“Барса” қишда таркибни кучайтириш мақсадида ёзги трансфер ойнасининг охирги кунида Антуан Гризманнинг “Атлетико”га кетиши рухсат берди.


Ўзбекистонда 12 январь куни қандай об-ҳаво кузатилиши маълум бўлди\n«Ўзгидроэмет» гидрометеорология хизмати маркази Ўзбекистонда 12 январь, сешанба куни кутилаётган об-ҳаво маълумотини эълон қилди.\nУнга кўра, Тошкент шаҳрида ҳаво ўзгариб туради, ёғингарчилик кутилмайди. Кечаси ва эрталаб туман тушиши мумкин. Шамол шарқдан 3–8 метр/секунд тезликда эсади. Ҳарорат кечаси 0–2 даража совуқ, кундузи 7–-9 даража илиқ бўлади.\nҚорақалпоғистон ва Хоразм вилоятида ҳаво ўзгариб туради, баъзи жойларда бироз ёғингарчилик (ёмғир, қор) бўлиши мумкин. Баъзи жойларга туман тушиши мумкин. Шамол ғарбдан 7–12 метр/секунд тезликда эсади, баъзи жойларда 15–20 метр/секундгача кучайиши мумкин. Ҳарорат кечаси 2–7 даража совуқ, кундузи 0–5 даража илиқ бўлади.\nБухоро ва Навоий вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шарқий шамол йўналишини ўзгартириб, ғарбдан 7–12 метр/секунд тезликда эсади, баъзи жойларда 15–20 метр/секундгача кучайиши мумкин. Ҳарорат кечаси 2 даража совуқ, 3 даража илиқ, кундузи 3–8 даража илиқ бўлади.\nТошкент, Сирдарё, Самарқанд ва Жиззах вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шарқий шамол йўналишини ўзгартириб, ғарбдан 7–12 метр/секунд тезликда эсади, баъзи жойларда 15–20 метр/секундгача кучайиши мумкин. Ҳарорат кечаси 2 даража совуқ, 3 даража илиқ, кундузи 5–10 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7–12 метр/секунд тезликда эсади, баъзи жойларда 15–20 метр/секундгача кучайиши мумкин. Ҳарорат кечаси 2 даража совуқ, 3 даража илиқ, кундузи 7–12 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 5–10 метр/секунд тезликда эсади. Ҳарорат кечаси 3–8 даража совуқ, кундузи 5–10 даража илиқ бўлади.\nРеспубликанинг тоғли ҳудудларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Қор кўчиши хавфи бор. Шарқий шамол йўналишини ўзгартириб, ғарбдан 7–12 метр/секунд тезликда эсади, баъзи жойларда 15–20 метр/секундгача кучайиши мумкин. Ҳарорат кечаси 0–5 даража совуқ, кундузи 3–8 даража илиқ бўлади.


Эртага, Фарғонада: Журналистлар учун 2 кунлик тренинг бошланади\n30 Окт 2019 3484\nФарғона шаҳрида 2019 йил 31 октябрь – 1 ноябрь кунлари «Одам савдосига қарши курашиш масалаларини оммавий ахборот воситаларида самарали ёритиш» мавзусида журналистлар учун ўқув семинари ўтказилади. Ушбу тадбир Инсон ҳуқуқлари бўйича Ўзбекистон Республикаси Миллий маркази ва БМТнинг миграция бўйича агентлиги – Халқаро миграция ташкилоти томонидан ўзаро ҳамкорликда ташкил этилмоқда.\nБугунги кунда инсоният тарихида кутилмаган даражада ниҳоятда кўп сонли кишиларнинг бир жойдан иккинчи жойга кўчиши кузатилаётгани туфайли миграция билан боғлиқ масалалар дунёнинг аксарият давлатлари, жумладан, Марказий Осиё минтақаси мамлакатлари учун ҳам ғоят долзарб ҳисобланади. Глобаллашув жараёнлари, ахборот-коммуникация технологиялари тараққиётидаги сакрашлар, транспорт имкониятларининг тубдан кенгайгани ва бошқа шу каби омиллар, шубҳасиз, миграция оқими ортишига кучли таъсир кўрсатмоқда.\nГлобаллашув ва ахборот-коммуникация технологиялари жадал ривожланаётган бир пайтда трансмиллий уюшган жиноятчилик ҳам тобора кўпаймоқда. Бу иллатнинг муттасил ўсишида иқтисодий, сиёсий, маданий алоқаларнинг кучайиб бораётгани, янги ҳамкорлик муносабатлари юзага келаётгани муҳим роль ўйнамоқда.\nБунда, айниқса, ахборот технологиялари кўмагида янгидан-янги имкониятларнинг тақдим этилаётгани жуда қўл келмоқда. Бунинг оқибатида ҳозирги глобаллашув даврига хос глобал муаммолардан бири – одам савдоси катта ташвиш уйғотмоқда.\nЯқинда Буюк Британиянинг “Guardian” нашри, Халқаро меҳнат ташкилоти ва “Walk Free Foundation” маълумотларига таянган ҳолда, ушбу ҳолатга қуйидагича баҳо берди. Яъни, ҳозирги кунда сайёрамиз аҳолисининг тахминан 40 миллион 300 минг нафари замонавий қуллик исканжасидадир.\nОдам савдосига қарши курашишда қуйидаги 4 та принципнинг самрали татбиқ этилиши жуда муҳимдир. Булар – олдини олиш, кўмак бериш, таъқиб этиш ва ҳамкорлик қилиш принципларидир.\nОммавий ахборот воситалари аҳолининг ҳуқуқий саводхонлигини ошириш, одам саводоси ҳолатларининг олдини олиш ва бунда таҳдидларни камайтиришда муҳим аҳамият касб этади. Журналистларнинг бу борадаги аҳамияти фақат шу билангина чекланиб қолмайди.\nОммавий ахборот воситаларининг хабарлари, бир томондан, одам савдоси жабрдийдаларига кўмак бериш учун қўл келса, иккинчи томондан, бу иллат билан шуғулланадиган кимсаларни таъқиб қилишда муайян ўрин тутади. Шу билан бирга, оммавий ахборот воситалари мамлакат миқёсида, хорижий ва халқаро кўламларда ҳам турли ташкилотлар ва муассасалар ўртасида ҳамкорлик алоқаларининг ривожланишида ўзига хос кўприк вазифасини ўтайди.\nЖаҳон ҳамжамияти томонидан 2018 йилнинг декабрида Марокашда Миграция бўйича глобал шартнома қабул қилинди. Ушбу халқаро ҳужжатни Ўзбекистон ҳам қўллаб-қувватлади. Глобал шартномада миграция масалаларига кенг қамровли ва ялпи ёндашиш борасида, жумладан, одам савдосига қарши курашиш, мигрантларга нисбатан камситиш ва тоқатсизликларга йўл қўймаслик каби вазифаларни ҳаётга татбиқ этишда оммавий ахборот воситаларининг ўрни алоҳида экани таъкидланган.\nАйни чоғда, одам саводасига қарши курашиш ва таҳдидларни камайтириш мавзуларини самарали ёритиш оммавий ахборот воситалари зиммасига муайян масъулият юклайди. Хусусан, бу жараёнларда журналистларнинг тегишли касбий маҳоратга эгалиги, умумэътироф этилган халқаро принцип ва нормаларни билиши, миллий қонунчилик талабларидан хабардорлиги, бундай қалтис ҳодисаларни ёритиш учун руҳий, ижтимоий, маданий ва бошқа мезонлар бўйича шай бўлиши тақозо этилади.\nЎзбекистон Халқаро миграция ташкилотининг тўлақонли аъоси ҳисобланади. Мамлакатимиз ушбу нуфузли ташкилот одам савдосига қарши курашиш ва унинг жабрдийдаларига кўмак бериш соҳасида амалга оширилаётган дастурларда иштирок этиб келмоқда.\nМамлакатимизда инсон ҳуқуқлари, эркинликлари ва қонуний манфаатларини ҳимоя қилиш, суд-ҳуқуқ тизимини ислоҳ этиш йўлида кенг қамровли ўзгаришлар изчилллик билан жорий этилмоқда. Жиноятчиликка, жумладан одам савдосига қарши курашиш ва мажбурий меҳнатга барҳам бериш масалаларига устувор даражада эътибор қаратилиб, ушбу ҳуқуқбузарликларнинг олдини олиш бўйича комплекс чора-тадбирлар амалга оширилмоқда.\nОдам савдосидан жабр кўрган кишиларни аниқлаш ва ҳимоялаш борасида таъсирчан амалий ишлар қилинмоқда. Жабрдийда фуқароларга тиббий, руҳий-маънавий ва бошқа хил кўмаклар кўрсатилмоқда.\nЎзбекистон ҳукумати меҳнат мигрантлари – мамлакатимизнинг хориждаги фуқаролари ҳимоя қилиш, шунингдек, одам саводаси жабрдийдалари ва ожиз мигрантларга ёрдам бериш масалаларига тобора катта эътибор қаратмоқда. Мамлакатимиз бу борада бир қатор халқаро-ҳуқуқий ҳужжатлар, жумладан, БМТнинг инсон ҳуқуқлари бўйича асосий воситалари ҳамда БМТнинг 2000 йили қабул қилинган Трансмиллий уюшган жиноятчиликка қарши конвенцияси иштирокчис экани ҳам буни яққол тасдиқлайди.\nМамлакатимизда одам савдосига қарши курашишнинг ҳуқуқий ва ташкилий асослари яратилган ҳамда бундай жиноят жабрдийдаларини ҳимоя қилиш механизмлари ишлаб чиқилган. Ўзбекистон Республикаси Президентининг 2019 йил 30 июнда қабул қилинган “Одам савдосига ва мажбурий меҳнатга қарши курашиш тизимини янада такомиллаштиришга оид қўшимча чора-тадбирлар тўғрисида”ги фармонига мувофиқ, Одам савдосига қарши курашиш бўйича республика идоралараро комиссияси Олий Мажлис Сенати Раиси бошчилигидаги Одам савдосига ва мажбурий меҳнатга қарши курашиш миллий комиссияси этиб қайта ташкил қилинди.\nМинтақамиз бўйича илк бор Ўзбекистонда Одам савдосига ва мажбурий меҳнатга қарши курашиш бўйича миллий маърузачи институти таъсис этилди. Миллий комиссия журналистлар иштирокида, шу жумладан, хорижий оммавий ахборот воситалари ва интернет-ресурсларда кенг ахборот-тарғибот ишларини ташкил этиш чора-тадбирларини амалга ошириши зарурлиги белгиланди. Бунда одам савдосига ва мажбурий меҳнатга қарши курашиш масалалари бўйича брифинглар, интернет-конференциялар, телевизион кўрсатувлар уюштиришга алоҳида эътибор қаратиш таъкидланди.\nДавлат раҳбарининг 2018 йил 10 декабрда қабул қилинган “Инсон ҳуқуқлари бўйича Ўзбекистон Республикаси Миллий маркази фаолиятини такомиллаштириш тўғрисида”ги қарорига кўра, Инсон ҳуқуқлари бўйича Ўзбекистон Республикаси Миллий маркази инсон ҳуқуқлари соҳасидаги Ўзбекистон Республикасининг халқаро мажбуриятларини бажариш бўйича давлат органлари ва бошқа ташкилотларнинг ўзаро ҳамкорлигини, миллий маърузалар тайёрланишини, инсон ҳуқуқларини ҳимоя қилиш бўйича халқаро ташкилотлар билан ҳамкорликни кенгайтиришни таъминловчи давлат органидир.\nМарказнинг асосий вазифалари қаторида инсон ҳуқуқлари соҳасида аҳолининг ҳуқуқий саводхонлигини оширишга кўмаклашиш, инсон ҳуқуқлари соҳасида халқаро ва минтақавий ташкилотлар ҳамда тузилмалар, хорижий мамлакатлар миллий институтлари билан ҳамкорликни амалга ошириш каби муҳим вазифалар кўзда тутилган. Марказ директори Одам савдосига ва мажбурий меҳнатга қарши курашиш миллий комиссиясининг аъзоси ҳисобланади.\nШу маънода, Фарғона шаҳрида ташкил этилаётган 2 кунлик тренинг машғулотларини ўтказишдан асосий мақсад одам савдосига қарши курашиш мавзусини самарали ёритиш борасида оммавий ахборот воситалари вакиллари, шунингдек, давлат органлари матбуот хизматлари ходимларининг касбий тайёргарлигини оширишга кўмаклашишдир.\nЎқув машғулотларини миллий, хорижий ва халқаро экспертлар олиб боради. Интерфаол шаклдаги мулоқотларда мавжуд назарий ва ҳуқуқий манбаларнинг аҳамияти амалий машқлар билан уйғунликда кўриб чиқилади. Тренинг якунида иштирокчиларга сертификатлар топширилади.


100 йил кутилган рекорд 07.06.2022 16:28\nИталиялик Антонино Пиззолато Европа Чемпионатида иккита жаҳон рекордини ўрнатди.\nАнтонино Пиззолато Албаниянинг Тирана шаҳрида бўлиб ўтган Европа чемпионатида ажойиб кўрсаткичи билан Жаҳон рекордини ўрнатди.\nПиззолато бир неча ўн йилликнинг энг яхши оғир атлетикачиларидан бири бўлган болгариялик Карлос Насарни мағлуб этиб, жаҳон рекордини ўрнатди. Бу борада у, иккинчи италиялик оғир атлетикачи бўлди – аммо буни амалга ошириш учун 100 йил вақт талаб қилинди.\nОлимпия ўйинларининг янги вазни бўлган 89 кгда, ўзининг биринчи мусобақасида Пиззолато даст кўтаришдаги биринчи уринишини (170 кг) муваффақиятсиз амалга оширди, аммо шундан кейин уни тўхтатиб бўлмади.\nКетма-кет 5 та муваффақиятли уринишнинг энг сўнггиси 217 кг оғирликдаги тошни бўйсундириш билан якунланди ва Пиззолато силтаб кўтаришда ва Умумий ҳисобда иккита жаҳон рекордини ўрнатди.\n1920 йилги Олимпиада чемпиони Филиппо Боттинодан олдин ҳам, ундан кейин ҳам бирорта италияликка Жаҳон рекордини ўрнатиш насиб этмаган эди.\nГрузиялик супероғир вазнли Лаша Талахадзедан ташқари, Пиззолато Оғир Атлетика бўйича эркаклар ва аёллар ўртасида Умумий ҳисобда Жаҳон рекордини ўрнатган ягона европалик ҳисобланади.\nИталия Оғир Атлетика Федерацияси президенти сифатида жуда илғор ривожланиш дастурини бошлаган Антонио Урсо Пиззолатони муваффақияти билан қутлади.\n«100 йилдан сўнг итальян оғир атлетикаси нафақат қитъа ва жаҳон олтин медалларини қўлга киритди, балки бугун биз ўз халқимиз ва бутун дунё Олимпия оғир атлетикаси учун тарих саҳифасини ёзишга муваффақ бўлдик», деди Урсо.


hidoyat.uz – “Мовароуннаҳр” нашриётининг сайти - ТЕРРОРИЗМ – ТАРАҚҚИЁТ КУШАНДАСИ\nТЕРРОРИЗМ – ТАРАҚҚИЁТ КУШАНДАСИ\n2016 йил 3 май\nПрезидентимиз Ислом Каримов “Юксак маънавият – енгилмас куч” асарида маънавиятга қаратилган ҳар қандай таҳдид ўз-ўзидан мамлакат хавфсизлигини, унинг миллий манфаатларини, соғлом авлод келажагини таъминлаш йўлидаги жиддий хатарлардан бирига айланиши ва охир-оқибатда жамиятни инқирозга олиб келишини алоҳида қайд этади. Чунки дунёдаги зўравон ва тажовузкор кучлар қайси бир халқ ёки мамлакатни ўзига тобе қилиб бўйсундирмоқчи, бойликларини эгалламоқчи бўлса, авваламбор, уни қуролсизлантиришга, яъни энг буюк бойлиги бўлмиш миллий қадриятлари, тарихи ва маънавиятидан жудо қилишга уринади.\nБугунги халқаро сиёсий саҳнада терроризмнинг қадами етмаган жой қолмади. Давлатлараро учрашувлар ва турли саммитларда бу балога фақатгина биргаликда курашиш ва ҳаракатларни мувофиқлаштириш орқалигина эришиш мумкинлиги ҳақида кўп гапирилмоқда. Афғонистон, Ироқ, Сурия, Яман давлатларида нотинч, хавфли вазият вужудга келиши натижасида бугунги кунда янгидан-янги ижтимоий муаммолар келиб чиқмоқда. Хусусан, юқорида келтирилган давлатларда сиёсий вазиятнинг издан чиқиши натижасида фуқаролар қочқин мақомини олиб, Европа давлатлари томон оқиб бораётган жабрдийдаларни санаб адоғига етиб бўлмайди.\nТеррордан қўрқиб, ўзи ва фарзандлари келажаги учун туғилиб ўсган юртини ташлаб кетишга мажбур бўлаётган қочоқлар муаммоси бутун дунёни ўйлантирмоқда десак, муболаға бўлмайди. Яна шуни таъкидлаш лозимки, халқаро терроризм давлатлар ўртасидаги муносабатларнинг кескинлашувига ҳам сабаб бўлмоқда. Ҳозирда терроризм ижтимоий ва иқтисодий, ҳаттоки диний қарашларни ниқоб қилиб олиши натижасида мухолифатчи кучлар номини олди.\nАллоҳ таоло Қуръони каримда: “Аллоҳнинг ризқидан еб-ичингиз, Ер юзида бузғунчилик қилмангиз!” (Бақара, 60), дея марҳамат қилган.\nТаниқли олим Юсуф Қарзовий шундай дейди: “Ислом бегуноҳ кишиларнинг жони, мулки ва номусига нисбатан зулм ишлатишни ман этади. Пайғамбаримиз (соллаллоҳу алайҳи ва саллам) видолашув ҳажида қилган ваъзларида одамларнинг жони, мулки ва номуси қиёматгача дахлсиз, деб эълон қилганлар. Бу нафақат мусулмонларга, балки бошқа инсонларга ҳам тегишлидир”.\nЯқин ўтмиш ва ҳозирги кунни бир таққослаб кўрайлик! Бундан йигирма йил муқаддам терроризм балоси бутун инсониятга хавф солмас эди. 2001 йил 11 сентябрда Вашингтон ва Нью-Йоркдаги даҳшатли воқеалар, террористик тажовузлардан сўнг дунё миқёсида долзарб бўлиб турган масалалар, терроризмнинг асл башараси намоён бўла бошлади. Инсониятнинг келгуси тараққиёти учун аввало, терроризм балосидан қутулиш ечилиши лозим бўлган биринчи даражадаги муаммо эканини кўрсатиб берди. Қисқача айтганда, бугунги замон ҳар бир воқеликка очиқ кўз билан ҳушёр қарашни, жаҳонда ва ён-атрофимизда бўлаётган, тобора кучайиб бораётган маънавий таҳдид ва хатарларни тўғри баҳолаб, улардан тегишли хулоса ва сабоқлар чиқариб яшашни талаб этмоқда.\nЎзбекистон мусулмонлари идораси ҳуқуқшуноси\n655 марта ўқилган.